Мен падаркуш эмасмен! (тарихий ҳикоя) – Сурхон тонги\nБош саҳифа / Маданият / Мен падаркуш эмасмен! (тарихий ҳикоя)\nФеврал 1, 2017\tМаданият Изоҳ қолдириш 1,628 Кўрилди\n1447 йил 14 мартида Улуғбек Мирзога падарибузруквори Шоҳруҳ Мирзо Исфаҳондан Ҳиротга келаётиб сафар асносида вафот этганлиги тўғрисида хабар келди. Шоҳруҳ Мирзо вафот қилган чоғда унинг Улуғбек Мирзодан бошқа барча ўғиллари ҳаёт кўз юмишган, бинобарин Улуғбек Мирзонинг ота тахтига даъвогар бўлиб чиқиши табиий бир ҳол эди.\nШоҳруҳ Мирзо ҳаётлигида бошқа вилоятларга тайинланган шоҳзодалар ҳам тожу-тахт учун курашни бошлаб юбордилар. Ғарбий Эрон ва Форсда Муҳаммад Султон Мирзо, Журжон ва Астрободда Абулқосим Бобур Мирзо, Ҳиротда эса Алоудавла Мирзо ўзларини ҳукмдор деб эълон қилдилар.\nУлуғбек Мирзонинг беш ўғли бор эди. Тўнғич ўғли Ибодулло Мирзо бўлиб 5 ёшида (1412-1417), иккинчи ўғли Абдулло Мирзо 14 ёшда (1420-1433), учинчи ўғли Абдураҳмон Мирзо 12 ёшда (1421-1432) оламдан ўтишган эди.\nАйни вақтда Абдуллатиф Мирзо ва кенжа ўғли Абдулазиз Мирзоларгина барҳаёт эди. Абдуллатиф Мирзо 1428 йилда туғилган бўлиб, Гавҳаршодбегим тарбиясида ўсган эди.\nУлуғбек Мирзо шоҳзода Абдуллатиф Мирзо билан фахрланар, унинг софдил ва олийжаноблиги, фалаккиёт ва бошқа дунёвий илмлар борасида илми комиллигидан хушнуд бўларди. Шоҳзода Абдуллатиф Мирзо дунёвий илмларга қанчалик қизиқмасин, диний ақидалардан юз ўгирмас, дин пешволарига катта эҳтиром, дарвеш ва фақир-у фуқароларга марҳам кўрсатарди.\nШоҳзода Абдулазиз Мирзо акаси Абдуллатиф Мирзога нисбатан анча ғўр бўлиб, дунёвий билим ва жанг санъатини у қадар яхши эгаллай олмаганлиги учун Мирзо Улуғбек шоҳзода Абдуллатиф Мирзога кўпроқ ишонар ва салтанат ишларини юритишда у билан кенгашарди.\n-Хуросонга юриш олидидан жиянимиз Абубакр Мирзо ҳокимлик қилаётган Балхни эгаллашимиз лозим, деди вазиру уломалари билан кенгашар экан Мирзо Улуғбек. –Шу бугуноқ қўшинни жангга ҳозирлашга амр этмоқчиман! Сизлар бунга не дейсизлар, аҳли дониш?\nАтрофга пашша учса билингудек жимлик чўкди.\n-Падарибузруг, сўз айтмоқликка изн берсангиз!-деди Абдуллатиф Мирзо.\n-Балх қўрғони метиндек мустаҳкам. Муҳофазада турган қўшин ҳаддан зиёд кўп. Менинг назаримда юриш қилиб, бу қалъани жанг ила олмоғлик кўп вақтни йўқотмоғлик ва навкару сарбозларни беҳуда қурбон қилмоқдин ўзга нарса эмас.\n-Хўш, унда қандай йўл тутмоғликни маслаҳат берган бўлардингиз?\n-Магар биз Балхни ўз илкимизга олмас эканмиз, унда Ҳирот тахти учун шоҳзодаларнинг ўзаро жангу жадали авж олиб, Темурийлар сулоласи таназзулга юз тутиши мумкин. Тўғри, ул зот ҳам инимиз, Темурийзода наслидандур, лек ҳозирда гап сулоламиз равнақи ҳақида борар экан иккиланмоғимизга сабаб кўрмаяпман. Абубакр Мирзони Балхдан ҳийла била чақиртириб олмоғлик ва қатл этмоғлик лозим…\nҲиротдан 14 фарсах нарида бўлган Тарноб қишлоғи ёнида қаттиқ жанг бўлиб ўтди. Қўшиннинг ўнг томонидан Абдуллатиф Мирзо, сўл томонидан Абдулазиз Мирзо бошқариб боришди. Жанг айни қизиган маҳалда Абдулазиз Мирзо қўшини қуршовда қолиб, бардош бера олмай чекинишга мажбур бўлди. Шунда шоҳзода Абдуллатиф Мирзо қўшинини душман устига мардонавор бошлаб борди. Унинг қаршилигига дош бера олмаган ёв қўшини чекиниб, пароканда бўлди. Ҳирот ҳукмдори Алоудавла Мирзо жангда енгилиб, Машҳадга, сўнгар укаси Абулқосим Бобур Мирзо қошига-Кўчанга қочди.\nУлуғбек Мирзо барча вилоятларга йўллаган ёрлиғида ғалаба шаънини Абдуллатиф Мирзо номига ёзмоқчи бўлди, лекин Абдуллатиф Мирзо бундан бош тортиб, ёрлиқни шоҳзода Абдулазиз Мирзо номи бирла битишини сўради.\n-Иним Абдулазиз Мирзо анчайин ёш ва салтанатни бошқариш борасинда тажрибасиздур. Бул ёрлиқни иним Абдулазиз Мирзо номи бирла йўлласак, ғанимларимиз шоҳзода Абдулазиз Мирзога нисбатан кўпроқ эҳтиромда бўлишарди, деб ўйлаймен,-ўз фикрини билдирди Абдуллатиф Мирзо.\n-Лек, Тарноб жангида сизнинг моҳирона тадбирларингиз сабаб Ҳиротни ўз илкимизга олганлигимиз барча амиру аёнларимизга аёндир. Алар бу гапдин фойдаланиб, ҳар хил фисқу фасодга йўлинга ўтмасмулар?\n-Падарибузруг, шул вақтга қадар алар қай бир масалада адолатона тўхтамга келиб эдиларким энди алардин андиша қилгаймиз?!\nБу вақтда Алоудавла Мирзони укаси Абулқосим Бобур Мирзо хушнудлик билан қабул қилиб, марҳамат кўрсатди.\n-Мирзо Улуғбек Абубукр Мирзони ўзига куёв қилиш мақсадида Самарқандга чорлаб, ҳийла ила қатл эттириб, Балхни эгаллаганидин хабардормен,-деди Абулқосим Бобур Мирзо. –Амакимиз Моварауннаҳр ва Хуросон тизгинини ўз илкига олмоғ ва барча вилоят ҳукмдорларини бўйсундириб, ягона салтанат тузиш истагида кўринадур. Аммо мен бунга ҳеч қачон йўл қўймасмен!\nИттифоқо, ака-укалар хос мулозимлар қуршовида Балхни қай тарзда қайтариб олмоғ хусусида маслаҳатлашаётган чоқда эшик олдида Эшик оғоси кўриниш берди.\n-Улуғ ҳукмдор! Ҳиротдан чопар бор, ҳузурингизга киришга изн сўрамоқда!\nАбулқосим Бобур Мирзо чопар келтирган мактубни кўздан кечиргач, “жавобимизни кутингиз”, дея ишора қилди.\n-Макуб Ҳиротдан, шайхулислом Баҳоуддин ҳазратларидан эркан. Мирзо Улуғбек қўшинлари ул зотнинг ҳам мол-мулкини талон-тарож қилишиб, дилларига анчайин заҳмат етказишибди.\n-Шайхулисломнинг муддолари не экан?- деди Алоудавла Мирзо.\n-Чопарни ҳузуримизга чорлангиз!\nЧопар кириб келиб, Абулқосим Бобур Мирзо ғаршисида тиз чўкиб, амрига кўз тутди.\n-Хўш, шайхулислом Баҳоуддин ҳазратлари бизга қандай туҳфа жўнатибдилар?\n-Улуғ ҳукмдор, бир қошиқ қонимдан кечсангиз…\n-Ул зот бул туҳфа ҳақида фақат ўзингиз хабардор бўлишингизни истаб эдилар!\n-Бизни холи қолдирингиз!\nДевонхонада Абулқосим Бобур Мирзо ва акаси Алоудавла Мирзо билан хос соқчилар қолишди. Чопар эшик томон юриб, бошига қоп кийгизилган йигитни бошлаб кирди. Чопар йигитнинг бошидаги қопни олиб ташлаши билан унинг юзига кўзи тушган Абулқосим Бобур Мирзо ва акаси Алоудавла Мирзо ҳайратда тош қотишди.\n…Кўчманчи ўзбеклар хони Абулхайрхон Улуғбек Мирзонинг Хуросонда эканлигидан фойдаланиб, босқин ясаб, Самарқандга қадар етиб келгани ҳақида хабар етди. Улуғбек Мирзо Ҳиротни Абдуллатиф Мирзога топшириб, ўзи Самарқандни ҳимоя қилиш учун ўғли Абдулазиз Мирзо билан шошилинч йўлга тушди.\nХудди шу вақтда Абулқосим Бобур Мирзо Сарҳасда эди.\nУлуғбек Мирзонинг Амударё-Калиф томон юриш қилганидан хабар топган Абулқосим Бобур Мирзо амакиси ортидан катта қўшин билан амир Ҳиндукани жўнатди. Амир Ҳиндука тун яримида бу фитнадан бехабар Улуғбек Мирзо қароргоҳига ҳужум уюштириб, кўп кишисини ўлдириб, бойлигини ўлжа қилиб қайтди.\nАмударёдан кечиб ўтган Улуғбек Мирзо қолган қўшини билан қишни Бухорода ўтказади. Шоҳруҳ Мирзонинг ҳоки солинган тобутни эса синглиси Поянда Султон бегим билан бирга Самарқандга жўнатиб, жасадни гўри Амир мақбарасига дафн эттирди.\nУлуғбек Мирзо чекингач, Абулқосим Бобур Мирзо Сарҳасдан Ҳиротга –Абдуллатиф Мирзога қарши катта қўшин жўнатди.\nАбулқосим Бобур Мирзонинг қўшинлари сон жиҳатдан шоҳзода Абдуллатиф Мирзо қўшинига нисбатан бир неча баробар кўп эди. Душман қўли баланд келиб, қалъага бостириб киришди. Абдуллатиф Мирзо қўшинлари билан олдинги сафда эди. У чекинмади. Аммо сиқувга дош бера олмаган бошқа саркардалар чекинишди. Натижада Абдуллатиф Мирзо кам сонли қўшин билан қуршовда қолди.\nХос соқчилари ҳалок бўлишиб, ўзи ҳам қўлидан жароҳатланиб, асир тушган Абдуллатиф Мирзони Абулқосим Мирзо Бобур навкарлари саройнинг хос хонаси томон олиб боришди.\nАбдуллатиф Мирзонинг асир тушганини эшитган навкарлари уни қутқариш учун жон-жаҳдлари билан кураша бошлашди.\n-Сизларга рухсат!-деди бошига қоп кийгизилган йигитни қўлтиғлаганича кириб келган Алоудавла Мирзо.\nАмир Ҳиндука Абдуллатиф Мирзога хунук тиржайганича навкарларни олиб, хос хонани тарк этишди.\n-Абдуллатиф Мирзо! Давлат деганлари учиб-қўнар қуш экан,а!?- деди Алоудавла Миро изтеҳзо билан.\n-Кулингиз, кулаверингиз! Чунки илкингиз баланд келди. Лекин бу кун ҳам сизга омонат эканлигини унутманг!\n-Фарқи шулки, амирзодам, сиз қатл қилинурсиз!\n-Ўлимдан қўрқсам бул тахлит иш тутмас эрдим, Мирзо!\n-Биз шундай йўл тутурмизки, тоабад сизнинг марҳаматингидан барҳаманд бўлиб, сизни олқишлаётган авом лаънатлаб ўтгай! Номингизни нафрат ила ёд этиб, тарих саҳифаларига муҳр этсинлар!\n-Менинг кимлигимни эл-юрт билур, ёлғиз сиз баҳо бера олмассиз!\n-Йўғ! Эл-юрт эмас, мен билурмен!\nАлоудавла Мирзо шундай дея ёнидаги йигитнинг бошидаги ниқобни кўтарди.\nАбдуллатиф Мирзо қаршисидаги Сулдуз уруғидан бўлган йигитни кўриб, ғанимларининг мақсадини англагач, бутун вужуди чексиз алам ва нафратдан титраб кетди.\n-Амирзода! Мард бўлсангиз мани майдонда чопунг! Бул тариқа иш тутмоғлик биз каби Темурийзодаларга хос эрмас!\n-Жангу жадалда ҳийла ишлатмоғлик айб эрмас!\n-Минг лаънат сен малъунларга!-де қичқирди Абдуллатиф Мирзо қўлини арғондан бўшатишга уринар экан. Алоудавла ғолибона ғаҳ-ғаҳ отиб кулди ва ёнидаги хос соқчига ишора қилди…\nКутилмаганда ҳовлида “шоҳзода Абдуллатиф Мирзо қочди, ушлангиз!” деган амир Ҳиндуканинг ҳайқириғи янгради. Алоудавла Мирзо хосхонадан чиқиб, қонга бўялган қопни амир Ҳиндукага топширди.\n-Шоҳзодам, ҳаммаси худди айтганингиздек бўлди! Абдуллатиф Мирзо қўшинини эргаштириб, Балх томон чекинди,-деди амир Ҳиндука.\nАлоудавла Мирзо унга қаҳр билан қаради.\n-Бир қошиқ қонимдан кечинг, улуғ ҳукмдор!-хатосини тузатди амир Ҳиндука.\n-Буни кўздан йўқотинг, агар ис олишгудек бўлишса, бешикдаги гўдагингизга қадар қиличдан ўтқазилғай!\n-Амрингиз бош устига, ҳукмдорим!..\nАмир Ҳиндука таъзим қилганича тисарилиб, кўздан ғойиб бўлди.\nҲиротни ташлаб чиққан Абдуллатиф Мирзо Балх томон чекинди. Балх бир нечта кичкина вилоятлардан иборат бўлиб, Абдуллатиф Мирзонинг улуши ҳисобланарди. Абдуллатиф Мирзонинг руҳияти ва табиатидаги кескин ўзгариш амиру беклар, сарой аёнларини ҳам ҳайратга солди. Улар бу ҳолни жанг мағлубиятига йўйишди.\nАбдуллатиф Мирзо буткул ўзгарган, аввалгидек илм-маърифат билан шуғулланмас, майхўрлик, айшу ишратга муккасидан кетганди.\nШоҳзодани раиятнинг турмуш тарзи мутлақо қизиқтирмай қўйган эди. Унинг фармонидан норози бўлиб бош кўтарган оломонни шафқатсизларча бостиргач, халқ қўрқувга тушди. Бошқа исён кўтаришга журъат эта олмади.\nЛекин шундай бўлса-да, кечаётган бу осойишталик замирида халқнинг Абдуллатиф Мирзога нисбатан бўлган нафрати кундан-кун алангаланиб борарди.\nҲижрий 1449 йилнинг баҳорида амир Ҳиндука Абулқосим Бобур Мирзонинг ҳузурига қайтиб борди.\n-Балхда нег гап?\n-Ҳукмдорим! Худди сиз амир этгандек мактубингизни шоҳзоданинг илкига еткурдим! Балхдаги одамларимиз амирингизга маҳтал.\n-Ул ерда ҳозир бўлғонлар ушбу рўёни ҳақиқат ўрнида қабул қилиб, амакимиз Улуғбек Мирзонинг бул тарзда тутган йўлидин ҳайратга тушмоғликлари лозим,-деди Абулқосим Мирзо Бобур.\n-Худди шундай бўлғай, ҳукмдорим!\nАбдуллатиф Мирзонинг амакиваччаси Абулқосим Бобур Мирзо билан иттифоқ тузиб, отасига салтанатига қўшин тортганини Улуғбек Мирзо қалъа девори устида ботаётган қуёшни кузатаётган маҳалда эшитиб эти нохуш жунжикди.\nЎтган тундаги тушини эслади: унда Абдуллатиф Мирзо бир қўлида анор ва бирида нон билан туман оралаб падарибузруквори Улуғбек Мирзога пешвоз чиқди. Бир муддат иккиланган Улуғбек Мирзо анорни олди. Қўлидаги анор дабдурустдан ёрилиб, ундан шарбат ўрнига қон отилиб, уст-бошига сачради… Абдуллатиф Мирзо эса кўзда ёш билан ортга тисарилганича туман қўйнида кўздан ғойиб бўлди.\nБу тушдан таъби хира бўлган Мирзо Улуғбек уни нимага йўйишни билмай тонгни бедор қаршилаган эди. Бугун эса ўғли Абдуллатиф Мирзо отасига қарши қўшин тортибди.\n-…Балхдаги амирлардин бири шоҳзода Абдуллатиф Мирзога қарши пинҳона исён кўтарибдимиш. Исённи бостирган Абдуллатиф Мирзо анинг ёнидан сизнинг исёнга чорлаган мактубингизни топибдирмуш. Бу ҳолдин ва набокор бекларнинг фисқу фасодидин дарғазаб бўлган шоҳзода Абдуллатиф Мирзо…\n-Етар! Бас!-Улуғбек Мирзо айғоқчининг сўзини кесди.\n“Наҳот шоҳзода Абдулатиф бул фитнага ишониб, падарига қарши қилич кўтарса!? Бунчаликка бормаслигимни билар эдику!? Малъунлар! Энди мен ва фарзандим орасига нифоғ солмоқни ихтиёр қилишибдурми?”\nУлуғбек Мирзо ўғли Абдуллатиф Мирзонинг бу хатти-ҳаракатидан ҳайрон, ноилож Амударё соҳилида турган унинг қўшинига қарши қўшин тортди. У ҳали ҳам муроса йўлида нимадандир умидвор эди…\nЖанг уч ой давом этди. Бироқ талай вақтларда устунлик Абдуллатиф Мирзо қўмондонлик қилаётган иттифоқчилар қўшини томонда бўларди. Кутилмаганда чопар келиб, туркманларнинг Арғун қабиласи ўзларига 25 ёшли Абусайид Мирзони бошлиқ қилиб сайлаб, Самарқандни қуршовга олишгани ҳақида хабар келтирди.\nҚўшинни отлантирган Улуғбек Мирзо Самарқандга қайтиб, Абусайид Мирзони даф қилди. Мироншоҳ қавчинни шаҳарга ҳоким этиб тайинлагач яна Аму соҳилига қайтди.\nБу вақтда Абдуллатиф Мирзонингқўшинлари Амударёни кечиб ўтиб, Термиз ва Шаҳрисабзни забт этган эди.\n1449 йилнинг кузида икки улкан қўшин тўқнашди. Шафқатсиз ва тенгсиз бу жангда Абдуллатиф Мирзонинг қўли баланд келиб, Улуғбек Мирзо Самарқанд томон чекинди. Лекин Мироншоҳ қавчин Улуғбек Мирзога Самарқанд дарвозаларини очмагач, ноилож қолган ҳукмдор таъқибчилардан қочиб, Шоҳруҳияга келди. Шоҳруҳия ҳукмдори Иброҳим ибн Пулод ҳам Абулқосим Бобур Мирзодан қўрқиб Улуғбек Мирзодан юз ўгирди.\n“Эгилган бошни қилич кесмас. Яхшиси, ўғлим Абдуллатиф Мирзо ҳузурига бош эгиб бориб, тожу-тахтни анга топширурмен. Ўзим эрса қолган умримни тоат-ибодатда ўтказурмен”, дея ўйлайди ноилож қолган Улуғбек Мирзо.\n…Жаллод қўллари боғлиқ Абдулазиз Мирзони қатлгоҳга олиб чиқди. Абдулазиз Мирзо кундага бош қўяр экан, мийиғида кулиб турган акаси Абдуллатиф Мирзога нафрат билан боқиб:\n-Сен сенда эрмас, ёхуд сен сен эрмассен,-деди.\nУлуғбек Мирзо шоҳзода Абдуллатиф Мирзо билан кўришмоқ истагини билдирди, аммо негадир ўғли уни ҳайрон қолдириб учрашишдан бош тортди. Абдуллатиф Мирзонинг фармонига кўра ҳаж сафарига отланган Улуғбек Мирзо ўзига Каъбатуллони бир неча маротоба зиёрат қилган ҳожи Муҳаммад Хусравни ҳамроҳ қилиб олди. Унинг кайфияти бир мунча тушкун, ўғли Абдуллатиф Мирзонинг ўз иниси Абдулазиз Мирзони қатл қилгани тўғрисида қаттиқ ўкиниш билан ўйланиб борарди.\nТун чўкиб, улар яқиндаги қишлоқлардан бирига киришди. Олов ёқиб, гўшт қовиришаётган маҳал бир чўғ учиб келиб Улуғбек Мирзонинг тўни этагини куйдирди. “Сен ҳам билдинг-а,” деди Улуғбек Мирзо бошини ғамгин чайқаб. Шу вақт дабдурустдан эшик тепки зарбидан очилиб, Аббос бошчилигидаги навкарлар бостириб киришди. Улуғбек Мирзо шахт билан ўрнидан туриб, Аббоснинг кўксига бир мушт уриб қулатди. Аммо унинг навкарлари Улуғбек Мирзони маҳкам ушлашди.\nҲожи Муҳаммад Хусрав қаршилик қилиш бефойдалигини тушуниб, биродарлар, ҳаммамиз мусулмонмиз, ҳазратга сўнгги маротоба икки ракат номоз ўқишига изн беринглар, деди. Ҳар тугул ғанимлар изн беришди. Улуғбек Мирзо таҳорат олиб, икки ракат номозини ўқиб бўлгач, ҳожи Муҳаммад Хусрав билан видолашди.\nАббос қўллари боғлиқ Мирзо Улуғбекни ҳовлига олиб чиқиб, муборак бўйнига қилич солди…\nБу воқеа ҳижрий 853 йил 8 рамазон (1449 йил 25 октябрь) куни содир бўлди.\n…Абулқосим Бобур Мирзо бу йигитга “Сен фақат биз буюрган ишни амалга ошириб берурсан. Қолган умрингни роҳат-фароғатда, айш-ишратда ўтказасан, тожу тахт ишларга аралашмайсан ва ёру биродарларингга ҳеч қачон юз кўрсатмайсан”, деб шарт қўйган эди. Шоҳзода Абдуллатиф Мирзога икки томчи сувдек ўхшайдиган жуда қашшоқ бу йигит ҳақида эса шайхулислом Баҳоуддин содиқ муридларидан бири орқали хабар топган эди. Улуғбек Мирзо Ҳиротни эгаллагач, навкарларига оддий халққа тегмасликни, жуда бой-бадавлат кишилар мол-мулкинигина талон-тарож қилишларига изн берган эди. Бу фармондан азият етган, мол-мулки таланиб, ўзини хўрланган ва таҳқирланган ҳисоблаган шайхулислом Баҳоуддинга Абдуллатиф Мирзонинг ҳам кўпда раият ёнини олиши, фақиру фуқароларга ён босиши маъқул эмас эди…\n-Сир фақат ўз эгаси биландур. Сохта шоҳзода Абдуллатиф Мирзо ўз насибасидин етарлича барҳаманд бўлди. Шул сабаб одам қўйингизким, ул кишингиз амакимиз Улуғбек Мирзо тарафдорлари кўнглига қасос ўтини солсунлар. Аларга енгиллик учун кези келганда қўғирчоғ шоҳзодани ёлғизлатингиз. Токи барчаси бизнинг хоҳишимиздек бўлсун!-деб буюрди Абулқосим Бобур Мирзо амир Ҳиндукани Алоудавла Мирзо ҳузурига жўнатар экан.\nБундан бехабар “Абдуллатиф Мирзо” “Боғи чинор”да ҳар кунгидек гўзал канизлар билан айшу ишратга машғул бўлиб, кайфи ошиб ухлаб қолди. Туш кўрди. Унинг олдига юзига рўмол ўраган киши келиб, қўлидаги устига ҳаррир рўмол ёпилган лаганни олдига қўйди.\n“Абдуллатиф Мирзо” лаганга қўл чўзиб, устидаги ҳарир рўмолни кўтарди. Унда ўзининг кесилган бошини кўрди. Боши ўзиникими ёки ҳақиқий Абдулатиф Мирзоникими, англай олмай турганида кесилган бош кўзларини очиб, унга даҳшатли совуқ нигоҳини қадади. Бу қарашларда ҳадсиз нафрат ва ғазаб зоҳир бўлиб, унда ўлим шарпаси яққол намоён бўлди.\nТуш даҳшатидан қичқириб уйғонган “шоҳзода” навкарларига отини ҳозирлашни буюрди.\n“Абдуллатиф Мирзо” бу хосиятсиз жойдан тезроқ кетиш мақсадида отини қамчилади. Мирзо Улуғбекка жуда содиқ бўлган Бобо Ҳусайн Баҳодир ва унинг навкарлари йўл четидаги катта қайрағоч ортида пойлаб туришарди. Отлиқлар улардан узоқлашгач, Бобо Ҳусайн Баҳодир елкасидаги камонни олди ва ўқлаб “Абдуллатиф Мирзо”ни нишонга олди. Камон ўқи кўксини тешиб ўтган “шоҳзода” баъзўр “афсус” дейишга улгурди. Унинг атрофидаги навкару мулозимлар ширин жонлари қайғусида ҳар тарафга қочишга тутинишди. Бобо Ҳусайн Баҳодир бошлиқ йигитлар “Абдуллатиф”нинг бошини кесиб олишиб, Мирзо Улуғбек мадрасаси пештоқига осиб қўйишди. Бу кун ҳижрий 854-йил рабби ул аввал ойининг 26-сида, мелодий 1450 йил 9 май куни содир бўлди…\nХаёлан Абдуллатиф Мирзонинг қабрига боқар эканман, вужудимда беҳоллик сездим. Дилим маҳзун тортди. Назаримда қабр силкиниб, Абдуллатиф Мирзо “Мен падаркуш эмасмен! Мен падаркуш эмасмен!” дея ҳайқираётгандек бўлаверади…\nЎзбекистон Ёзувчилар уюшмаси аъзоси, журналист.


tff.uz - “Осиё” “Мустақиллик Кубоги-2018” ғолиби!\non 16 Август 2018\n15 август куни Ўзбекистон биринчилиги иккинчи лигаси Тошкент шаҳар минтақаси жамоалари ўртасида ўтказилган “Мустақиллик Кубоги”нинг финал учрашуви бўлиб ўтди.\nУнда, “Яшнабод” ҳамда “Осиё” жамоалари беллашишди. Учрашувдан аввал Тошкент шаҳар футбол федерациясининг жон куяр ҳодими бўлган Хожиакбар Отажонов ёдга олинди. Шу куни Хожиакбар Отажонов 36 ёшни қаршилаган бўлар эди.\nҚизиқарли кечган учрашувнинг биринчи бўлими 0:0 ҳисобида якунланган бўлса, иккинчи таймда учрашув тақдирини Ҳикмат Хошимов ҳал этди. Айнан ушбу голдан сўнг, “Яшнобод” жамоаси ҳужумга берилди ва қарши ҳужумларда рақиб жамоа яна икки бор уларни жазолади. Якуний ҳисоб 0:3.\nУчрашувнинг энг яхши футболчиси деб Ҳикмат Хошимов топилди.\nҚайд этиб ўтамиз, учрашувни Олий тоифали ҳакам Владислав Цейтлин бошқариб борди. Унга қанотларда Тимур Галеев ва Равиль Шаяхметовлар ёрдам беришди.\n"Яшнобод" - "Осиё" ФК 0:3\nҲакамлар:Владислав Цейтлин, Тимур Галеев, Равиль Шаяхметов.\nГоллар:Ҳ.Ҳошимов 67, Ф.Мирюнусов 80, 90\n"Яшнобод":Бобуржон Ҳайдаров, Расул Раҳмонбердиев, Ислом Исмоилов, Аббос Амонов, Шокир Бекназаров, Фирдавс Кенжаев, Аббос Саидкаримов, Бекзод Аҳмедов, Юсуф Алиев, Миржалол Мирзаев, Азамат Бойматов.\nЗахирадан майдонга тушганлар:Маъмурбек Насриев, Тоҳир Исроилов, Баҳодир Даминов, Расул Шуҳратов, Шамсиддин Саъдуллаев, Камрон Баховутдинов, Сойиб Сафаров.\n"Осиё" ФК:Тимур Антонов, Шаҳзод Эргашев, Жамшид Исломхўжаев, Шукур Мўминов, Жаҳонгир Муҳаммаджонов, Ҳикмат Ҳошимов, Сардор Ҳамидуллаев, Илҳом Убайдуллаев, Абдуназир Абдураҳмонов, Шерзод Қодиров, Муҳаммадазим Нурматов.\nЗахирадан тушганлар:Равшан Ҳусанов, Фарруҳ Мирюнусов, Омон Раҳимов, Шерзод Турғунов, Азиз Хушбоқов.\nОгоҳлантиришлар:Ф.Кенжаев 90+2 - Т.Антонов 78\nТўлик галереяни ушбу линк орқали кўришингиз мумкин.\n2-лига "Нефтгазмонтаж" жамоаси 1 даврани 1 ўринда якунлади.\n2-лига жамоалари ўртасидаги Отажонов Х. хотирасига бағишланган турнир ғолиби "Нефтгазмонтаж"\n2-лига. 12-тур ТФА - Сергели қолдирилган учрашуви 2:2 хисобида якунланди\n2-лига. 12-тур ТФА - Сергели қолдирилган учрашуви бугун 18:00 да Красницский ўйингохида бўлиб ўтади.\n2-лига. 15-тур Локомотив Б - ТФА бахси 0:2 хисобида якунланди


Кеча ВАЗ-2101 туғилган куни эди - Автомобильные новости UZ - Скачать музыку бесплатно новинки музыки 2016-2017\n46 йил муқаддам АвтоВАЗ корхонаси биринчи автомобилини чиқаришни бошлаган. 1970 йилнинг 19 апрелида олтита ВАЗ-2101 русуми илк марта конвейердан чиққан. Бу автомобиль ҳаммаси бўлиб 5 млнга яқин ишлаб чиқарилган. ВАЗ-2101 собиқ Иттифоқ ва Россиянинг энг оммалашган автомобили ҳисобланади. Агар “Жигули” оиласига мансуб автомобиллар жами 17,6 млн нусха сотилганини эътиборга олсак (бунга Украина ва Мисрда ишлаб чиқарилганлари ҳам киради), бу натижа жаҳон автосаноатидаги иккинчи кўрсаткичдир. Биринчи ўринда 21,5 млн дона сотилган Фолксваген Жук, учинчи ўринда эса 16,5 млн сотилган Ford T русумидир. ВАЗ-2101 “Фиат-124” платформасида ясалган. Совет инженерлари асос автомобилга 800дан ортиқ ўзгаришлар киритган. Биринчи Жигулининг ишлаб чиқарилиши совет автосаноати тараққиётида катта қадам бўлди. Металлургия, нефт кимёси, электроника сингари стратегик муҳим соҳалар вазифаларини белгилаб берди. “Нол бир” аҳоли орасида машҳур вақтида “якка” деб аташган, ундан яхшироқ русумлар чиқарилганда эса “бир тийинлик” номини олган. - деб хабар бермоқда Carzone.uz нашри.


Саховатга муҳтож оила: кекса она бемор, қиз беҳол, набира оғир касал (видео)\nСаховатга муҳтож оила: кекса она бемор,...\n02.03.2018 19:05 0 1637\nМураккаб вазиятга тушган инсон ҳар кимнинг кўзидан илинж излайди, ҳар бир келган одамга умид билан қарайди, айниқса оғир касаллик вужудни емираётганда. Ижодий гуруҳимиз билан Фарғона водийси бўйлаб сафар қилганимизда Андижон вилояти Олтинкўл тумани «Сув-юлдуз» маҳалласида яшовчи Тўланбой аканинг хонадонида бўлдик.\nКамтаргина хонадоннинг бир хонасида 67 ёшни қаршилаётган онахон Назира Мусаева қандли диабетдан азоб чекмоқда. У гапиришга ҳам қийналади, дард туфайли қўллари ҳам яхши ишламай, бармоқлари букилиб қолган. Қон босимининг мунтазам кўтарилиб туриши туфайли ўрнидан тура олмайди. Даволаниш катта харажат талаб қилгани боис онахон кўп ҳолларда дардга енгилиб, анчагина чўкиб қолган. Шу хонанинг ўзида онахоннинг қизи, қирқ ёшни қаршилаган Дилфузахон ҳам яшайди. У жисмонан соғлом кўринса-да, руҳиятида муаммолар бор, қаттиқ чарчаган, ранги заъфарон. Бунинг бир неча сабаблари бор: турмушга чиққанидан кейин уч ойда ажрашиб кетган. Кейинчалик туғилган фарзанди оғир асаб касаллиги билан дунёга келган. 12 ёшни қаршилаётган бу болани фақат қучиб ушлаб туриш мумкин. Ўзини эплолмайди, овқатини еёлмайди, ҳожатга чиқолмайди. Озгина қаровсиз қолдирилса, ўзини йўқотиб, қотиб қолади. Болани фақат ногиронлик аравачасида боғлаб олиб юриш мумкин. Аммо охирги марта бундан 5 йил илгари давлат томонидан берилган аравача яроқсиз аҳволга келиб қолган. Янгисини сотиб олишга оиланинг қурби етмайди...\nБу оила бошлиғи онахоннинг ўғли Тўланбой ака бўлиб, унинг ўзининг тўрт фарзанди бор. Ўқитувчилик маоши рўзғорни тебратишдан ортмайди. «Азбаройи онам, синглим ва жиянимнинг аҳволи бундай бўлгани учун кўзимни юмиб бирор жойга ишлашга ҳам кетолмайман», — дейди куйиниб.\nОбод шаҳарларда, равон йўлларда юрганимизда, ҳашаматли уйларни кўрганимизда, ўзимиз ҳам автомобилларнинг турли-туманини бошқарганимизда юртимизда энг оддий нарсаларга муҳтож оилалар ҳам борлигини унутиб қўймайлик. Азизлар, орамизда шундай инсонларга ёрдам беришни чин дилдан истовчи сахий одамлар талайгина. Келинг, бугун тушликни озроқ қилайлик, чекишни камайтирайлик, бир шиша ширинсув ичмасак ичмабмиз. Мана шу оилага кўпнинг бир томчидан бергани катта имкон бўларди. Ишонамизки, сизнинг хайриянгиз бу оиланинг дуоларига айланади ва эзгуликлар ижобатига сабаб бўлади.\nМусаев Тўланбой (Мусаева Дилфузахоннинг акаси):\nМусаева Дилфузахонга тегишли пластик карта рақами:\n8600 0424 9656 0607 (Амал килиш муддати 06/19).\nНазира Мусаева номига очилган ҳисоб рақами ва пластик карта:\nХ/ р -23120000800000662100\nА/ Т - «Халқ банки».\n8600 0604 9935 2798 (Амал килиш муддати 03/23).\nАндижон хайрия Олтинкўл\nЖамият 26/02, 16:59\nМўъжиза: шундай автоҳалокатдан соғ-омон қолиш мумкинми? (видео)\nЖамият 21/02, 18:49\nАндижонда жиддий йўл-транспорт ҳодисаси содир бўлди (видео)


Андрей Канчельскис билан катта суҳбат » Lochinlar.UZ\n» Интервью » Андрей Канчельскис билан катта суҳбат\nАндрей Канчельскис билан катта суҳбат\n"Навбаҳор"дан истеъфога чиқарилган россиялик мутахассис, ўз вақтида Англияда "Манчестер Юнайтед", "Эвертон", "Манчестер Сити", Италиянинг "Фиорентина" ҳамда Шотландиянинг "Глазго Рейнжерс" жамоаларида ўйнаган Андрей Канчельскис билан бир пиёла чой устида узоқ ва самимий суҳбат қурилди.\nАндрей Канчельскис суҳбат давомида жуда кўплаб мавзулар, масалалар, ўзбек футболидаги муаммолар, эътибор кучлилиги, лекин ишлар тўғри йўлга қўйилмаётгани, "Навбаҳор"даги фаолияти, кутилмаган истеъфо, ўз фаолиятидаги қизиқарли воқеалар хусусида 3 соатдан ортиқроқ гаплашдик. Қайд этиш керакки, Канчельскис суҳбат давомида анча самимий, ҳазилкаш ва ҳақиқатни юзига айтадиган инсон сифатида кишида илиқ таассурот қолдирди.\nМутахассис қисқа фаолияти давомида ўзбек футболи ҳақида яхши тасаввурга эга бўлгани, катта муаммолардан кўра кичик, лекин кўп майда эътиборсиз қоладиган деталларни санаб ўтди. Айнан мазкур баъзи кичик, аммо доим эътибордан четда қоладиган деталлар йиғилиб катта муаммога айланиб кетаётганини тасдиқлади. Умуман 3 соатдан узоқроқ давом этган суҳбатда Канчельскис билан долзарб мавзулар, фаолияти ва эски хотираларни ҳам ёдга олдик. Ўша суҳбатдаги матнга туширилган сўзларини эътиборингизга ҳавола этамиз. Ҳа-я, айтганча, Канчельскис наманганлик мухлисларни алоҳида эътироф этиб, уларга чуқур миннатдорчилик билдиримни илтимос қилди. "Бухоро" билан ўйинда Канчельскис номини жўр бўлиб олқишлаган наманганлик ишқибозлар россиялик мутахассиснинг кўзига ёш келишига сабабчи бўлишди.\nКутилмаган, аммо шартномада кўрсатилган банд туфайли юзага келган истеъфо ҳақида\n- Очиғи, истеъфо руй беришини ўзим ҳам кутмагандим. "Бухоро" билан ўйинолди машғулотлардан аввал вилоят ҳокими йиғилишга чақирди. Биз умуман бошқа масалалар, яъни "Бухоро" билан бўлажак баҳс ҳақида гап кетса керак, деб ўйлагандик. Йиғилишда эса ҳоким шартномани бекор қилмоқчи эканлигини айтди. Шартномада биринчи даврадан кейин агарда пешқадам жамоалардан кескин фарқ билан ортда қоладиган бўлсак, унда келишувни бекор қилиш ҳақида банд мавжуд эди. Айни пайтда биз "Пахтакор" ва "Локомотив"дан ортда қолаётгандик. Лекин биринчи давра якунига қадар ихтиёримда ҳали иккита ўйин бор эди. Нима ҳам дердим, шартномани бекор қилишни лозим топишди. Энди буни ўйлагандан, эслаб ўтиргандан фойда йўқ. Ҳаёт давом этади. Олдинга интилишда давом этмоқ зарур.\n"Навбаҳор"да унинг олдига қўйилган вазифалар қандай бўлганлиги ҳақида\n- Клубни ривожлантириш, жамоани шакллантириш масалалари бўйича гаплашгандик. Наманганда футбол инфратузилмаси бўйича кўплаб саволлар, муаммолар мавжуд эди. Болалар футболи, майдонлар, академия ва ҳоказо. Масалан мени олдимга "Локомотив" ва "Пахтакор" билан рақобат қилиш, чемпионлик вазифасини қўйишганди. Аммо биз бу жамоаларга клуб тузилмаси, иш юритиш, таркиб, молиявий ҳолат ёки бошқа жиҳатлар бўйича рақобат қила оламизми? Талаб қўйиш осон. Лекин талабга яраша шароит ҳам яратилмоғи керак. Тўғри, Наманганда академия ёки майдонлар йўқ эмас, бор. Бироқ уларнинг ҳолати турлича. Академиялар номига бўлсада ишламоқда, лекин бундан қанчалик наф чиқаётгани бошқа масала. Муаммолар кўп.\nКанчельскисни "Навбаҳор"га ким таклиф қилган?\n- Ўзбекистонда мен ҳурмат қилган инсонлар бор. Айнан уларнинг таклифи мени қизиқтирганди. Одамлар айтганидек бу Алишер Усмонов эмас. Бошқа инсонлар. Асли ўзбек бўлган яхши инсонлар менга Ўзбекистонда ишлашни тавсия қилишган. Кутилмаганда "Навбаҳор"да пайдо бўлиб қолгандим. Беродар Абдураимовнинг юбилейига келгандим ва кутилмаганда таклиф чиқди. Менга Ўзбекистонда ишлаб, ўзимни синаб кўришни таклиф қилишганди ўшанда. Мана синаб ҳам кўрдим.\n"Пахтакор"ни қўшмаганда "Насаф" энг зўри\n- "Пахтакор" айни пайтда Ўзбекистонда ҳар тарафлама энг кучли жамоа. Уларда шароит ва талаб бир-бирига мос келади. Шароитга яраша талаб, талабга яраша шароит яратилган. Агарда "Пахтакор"ни ҳисобламасак, Ўзбекистонда менга энг ёққан жамоа "Насаф" бўлди. Клуб инфратузилмаси, шароит, жамоа, ўйин услуби ва ҳоказо. Ҳақиқий профессионал клуб. Ўйини ҳам томошабоп. "Насаф"га ҳавас қилдим. Шундай жамоалар кўпайсагина ўзбек футболи ривожланади. "Насаф"да футбол учун барча нарса муҳайё этилган. Клуб қароргоҳи, майдонлар, футбол, тўғри йўлга қўйилган академия ва унинг мевалари. Шу боисдан ҳам қаршиликлар барқарорликни сақлаб туришибди. Ҳаммаси ишни тўғри йўлга қўйишга боғлиқ. Яқинда Лига Кубогида бизнинг ёшлар ва "Насаф"нинг иккинчи таркиб ёшлари ўйнади. Фарқ яққол сезилди. "Насаф" бошқа олам. Асосий таркиб учун алоҳида қароргоҳ, ёшлар жамоаси учун алоҳида база. Намангандачи? "Навбаҳор" қароргоҳи даҳшат. Ҳар замонда базада биз билан бирга сичқонлар ҳам чиқиб қолиб, саломлашиб қўйишади. Зўр-а? Баъзан уларни ҳам футболга таклиф қилгим келади. Буни ҳеч ким гапирмайди, масалан. Ҳаммаси яхши, барчаси зўр. Витаминизация? Умуман йўқ.\nНаманганда баландпарвоз шиорлар авж олган. Ҳозирги замонда фақат шиорлар билан натижага эришиб бўлмайди. Мен клубдан элементар нарсаларни талаб қилдим. Ишни тўғри йўлга қўйиш кераклигини сўрагандим. Қилиб бўлмайдиган ёки катта нарсаларни талаб қилганим йўқ. "Навбаҳор" "Насаф", "Локомотив" ёки "Пахтакор" даражасига чиқиши учун ҳали жуда кўп ишларни амалга ошириши лозим. Айни пайтда Намангандаги ҳолат мазкур жамоалар даражасига чиқишига йўл қўймайди.\nАгарда клубда аниқ бир тизим яратилиб, шу йўналишда ишни тўғри йўлга қўйилмас экан, унда ҳозирги важоҳат, эмоциялар қачондир сўнади. Кейин эса вақт ўтгач клубда ҳеч нарса қолмайди. Эски ҳолатига қайтиши мумкин. Имкон борида ишни тўғри йўлга қўйиб олиш жуда муҳим. Имконият ва фурсатдан самарали фойдаланиш керак. Клуб учун пойдевор яратиш ниҳоятда муҳим. Акс ҳолда шунча меҳнатлар қачондир ҳавога учиб кетиши мумкин. Наманганга келадиган футболчилар, мураббийлар ёки бошқа ходимлар ишлари учун маошни олишади ва қачондир кетишади. Лекин якунда клубга нима қолади? Мен шунчаки маошимни олсам бас, қолгани билан ишим йўқ қабилада иш тутмайман. Бу менга қизиқ эмас.\nЎФА ва ПФЛ манзилига айтган танқидий гапларини юмшатишларини сўрашгани ҳақида\n- Мен танқидий кескин фикрларим учун кечирим сўрамаганман. Шунчаки мени гапларимни кескин муҳокама қилишмаслигини сўрагандим. Менга ЎФА ва ПФЛ манзили томон айтган танқидий гапларимни бироз юмшатшимни илтимос қилишганди. Масалан "Андижон" билан ўйиндан кейинги матбуот анжуманида ҳам гапирган гапларим катта муҳокамаларга сабаб бўлганди. Тўғриси, ўшанда мен жамоам манфаатидан келиб чиқиб эҳтиросларга берилган ҳолда рақиб жамоа ҳақида кескин гапириб юборганман. Тўғри, рақиб жамоа томон ёқимсиз сўзлар ишлатилган. Бу эҳтирослар. Мен қаерда ишлашимдан қатъи назар доим ўз жамоамни ҳимоя қилиб, унинг манфаатидан келиб чиқиб иш юритаман. Очиғи, яширмайман, ростан ҳам менга қўнғироқ қилиб вазиятни юмшатишимни сўрашганди. Лекин бу менга таҳдид қилишганини англатмайди. Шунчаки илтимос қилишганди.\nЯна қайтараман, мен айтган гапларимдан тонмайман. Доим ўз кўзим билан кўрган ва билган нарсаларим ҳақида ҳақиқатни айтаман. Буни мен ўз манфаатимни кўзлаган ҳолда айтганим йўқ, балки ўзбек футболи ривожи йўлида гапиргандим. Бу менга эмас, ўзбек футболига керак. Футболда керакли даражани кўрганман. Россиядан Англияга қадар ўйнаб чиққанман. Тажрибамдарн келиб гапирдим. Футболда нима тўғри ёки қайси ишлар нотўғри эканлигини ажрата оламан. Мен шунчаки ҳаммаси аъло, ишлар зўр кетяпти, олға босамиз деб қорани оқ дея олмайман. Нимани кўрсам ўшани ўз номи билан атайман. Бу гапирган гапларим ўзбек футболи ривожига хизмат қилиши керак. Менга ўз манфаатим ёки фойдамни кўзлаб ўшанда ҳақиқатларни гапирганим йўқ, балки ўзбек футболи учун жоним ачиганидан айтгандим. Бундан ўзбек футболи ютади. Ўшанда ЎФА ва ПФЛ ҳақида айтган гапларим кимгадир ёқди, кимгадир маъқул келмади. Бу энди ўтмишда қолди. Энди олдинга қараб тўғри ишлашда давом этмоқ лозим. Ҳаёт давом этади.\nЎзбек футболидаги муаммолар ва кимлар етишмаётгани ҳақида\n- Барча жойда хато ва камчиликлар бўлади. Россия футболида ҳам муаммолар етарлича топилади. Ўзбек футболида футбол кишилари, футбол одамлари кўпроқ бўлишини истардим. Ҳозир айни дамда раҳбариятда ўзгариш юз бермоқда. Футбол одамлари футбол тепасига келаётгани яхши. Энди улар билан футбол тилида бемалол суҳбатлашса бўлади. Ишонинг, мен кўплаб йиғилишларда иштирок этдим. Биз ўшанда йиғилишларда ҳар хил тилда гаплашардик. Тушунарсиз гаплар, нималар ҳақида сўзлашаётганини ҳам билиб бўлмасди. Ўйлашимча, бу ўзгаришлар яхши тарафга хизмат қилади. Футбол ҳақида футбол тилида гаплашсагина, мавжуд муаммоларни бартараф этиш осонлашади. Шунингдек, яна бир ёқмаган тарафи, бу стадионларда ишқибозлар камлиги. Стадионлар тўлиброқ турса яхши бўларди. Агарда мантиқсиз ишларга барҳам берилса, ўйлайманки мухлислар стадионга қайтишади. Чемпионат тақвими, регламент бўйича ҳам жуда кўп саволлар туғилди масалан. Чемпионат стартида шундай танаффуслар руй бердики, буни тушунтириб беришнинг имкони йўқ. Қисқа қилиб айтганда, мантиқсиз ишлар.\nНега регламент ёки тақвим масаласини гапираман? Биласизми, мен йиғинда пайтимда қўлимда аниқ тақвим бўлиши керак. Шунга қараб жамоани стартга тайёрлайман. Спарринг рақиблар, қачон ва ким билан ўйнашимни белгилаб олишим зарур. Бутун мавсумга тайёргарлик жараёнини тўғри олиб бориш ниҳоятда муҳим масала. Дастлаб 26 феврал куни ўйнашимизни айтишди. Кейин 2 март дейишди, сўнгра 8 март куни ўйин бўлишини таъкидлашди. Нима бу? Аввал ўзларингиз келишиб олинглар. Нега бошқа исталган чемпионатларда тақвим мавсум бошланишидан 3 ой аввал чиқади? Мен жамоани тайёрлашим керакми ёки мавсум қачон бошланишини тахмин қилиб ўтиришим лозимми? Кўпчилик футболни тўпни марказга қўясан ва хуштакни чалиб ўйинни бошлаб кетаверасан деб ўйлайди.\nМашғулотлар жараёни, назорат ўйинлари, футболчилар бериладиган юкламалар ва ҳоказо. Буни футболга ташқаридан кириб қолган одамлар тушунмайди. Биз якунда 10 март куни ўйнашимизга тўғри келди. Мен эса мавсум бошланишига 1 ой қолганида келдим. На майдон бор, қаерда шуғулланишингни билмайсан, ҳеч нарсадан дарак йўқ. Мавсумни қаерда бошлаш ҳам катта бош оғриққа айланганди. Футболчилар доим сафарда бўлди. Оиласини, уйдагиларини кўролмайди. Бу ҳам футболга таъсир қилади. Булар эса истаганича ҳамма нарсани ўзгартириб қўяверди. Ташқаридан бу нарсалар аҳамиятсиз, кичик масалаларга ўхшайди. Аммо футболда кичик деталлар бўлмайди. Ҳамма нарса ва муаммо аслида шундан бошланади.\nФутболчилардан ниманидир талаб қилишдан аввал шароит шунга яраша бўлиши керак. Шудгорда машғулот қилаётган футболчиларга олтин медал ҳақида гапириш ноўрин.\nКлублар инфратузилмаси ҳам барқарор эмаслиги катта камчиликлардан бири. Наманганда ҳам муаммолар кўп масалан. Яқиндагина марказий стадионда майдон муаммоси ҳал этилди. Захира майдони борасида ҳам муаммоларим бор эди. Ҳозирда бу камчилик деярли ҳал этилди. Ишлар кетмаяпти эмас, ҳаракат қилишмоқда. Айниқса вилоят ва шаҳар ҳокими футбол ривожи учун хизмат қилишаётганини таъкидлаш жоиз бўлади. Наманганда футбол шароитлари яхши бўлса, шундан кейин умумий футбол ҳам ўсишга эришади. Натижалар бўлади. Бунинг учун вақт керак. Умуман футбол тизимида кўпроқ футбол кишилари, футболга тушунчаси бор одамлар керак. Шунда ривожланиш тезлашади, ўйлашимча. Ҳамма ўз ишини қилиши лозим. Мен масалан заводга бориб бирор ишни дўндиролмайманку, тўғрими? Барча жойда муаммолар бор. Ҳакамлик масаласини ҳам муаммолар қаторига қўшган бўлардим. Тўғри ҳакамлик масаласи барча жойда мавжуд. Охирги вақтларда хатолар кўпайиб кетганди. Тўғри, инсон омилини ҳам унутмаслик керак. Бироқ ҳакамликдаги камчиликларни ҳам инобатга олишади ва буни ўнглашади, деган умиддаман. Ўзбек футболидаги яққол кўриниб турган энг катта муаммолардан бири шулар назаримда. Келажакда барчаси изига тушиб кетишига умид қиламан.\nКейинги режалар ҳақида\n- Масалан "Қўқон-1912" ҳақида турли миш-мишлар юрибди. Лекин дангал ёки аниқ таклиф йўқ. Биринчи давранинг охирги туридан кейин кўп нарса маълум бўлади. Ҳозир ҳеч ким билан ҳеч қандай музокаралар олиб бораётганим йўқ. Индинга (суҳбат 27 июнь куни ўтказилган) Одессага учиб кетаман. Цимбалярнинг юбилейига таклиф олганман. Блохин, Кузнецов, Демяненко сингари мозий юлдузлари иштирок этадиган футбол ўйинида қатнашаман. Баҳонада эски қадрдонларни кўриб, дилдан суҳбатлашиб оламиз. Одатда улар билан кўнғироқлашиб турамиз. Демяненко масалан Ўзбекистонда ишлаган, "Насаф" билан муваффақият қозонганидан хабарим бор. Умуман мазкур юбилей баҳонасидаги учрашув чоғида 5 йилдан буён кўришмаган эски танишлар билан дийдорлашиб оламан. Демяненко билан ўзбек футболи хақида алоҳида суҳбатлашганим йўқ. "Насаф" академиясида директор бўлиб ишлаган, ҳозирда менежер бўлиб турган Кучеренко билан гаплашганман. Сергей Кучеренко билан биргаликда ўйнаганмиз, шахсан танишман. Қолганлар эса асосан Украинада истиқомат қилишади. Биласиз, ҳозирда Россия билан Украина қарама-қарши. Бу албатта ҳазил. Сиёсат ўз йўлига, биз футбол билан шуғулланамиз. Ишимиз футбол билан боғлиқ, сиёсат эмас. Менда бу борада муаммо йўқ. Масалан онам Украинада туради.\nУмуман собиқ жамоадошларим, қадрдонларим билан алоқани ушлаб тураман. Тўғри, аввалгидек оилавий борди-келдимиз йўқ. Лекин туғилган кунлар билан табриклаб, алоқада бўлиб турамиз. Яқинда туғилган кунимда "Манчестер Юнайтед", "Эвертон" клуби расмий саҳифалари табрик йўллади. Албатта ёқимли. Сер Алекс Фергюсон билан ҳам танишман. Манчестерга борганимда телефон қилиб, қайсидир ўйинга чипта сўрашим мумкин. Гарчи клубдан кетиш чоғида баъзи муаммолар бўлганига қарамасдан сер Алекс Фергюсон билан илиқ муносабатдамиз. Қачон мен "Олд Траффорд"га борсам, сер мени доим ўз кабинетига таклиф қилади. Фергюсонни "Олд Траффорд"да ўз хонаси бор ва у ерга ҳаммани ҳам таклиф этавермайди. Мен эса доим унга қора икра олиб бораман. Умуман шеф билан алоқаларимиз жуда яхши. Петер Шмейхел билан ҳам яхши муносабатдаман. Яқинда Россияда ўтган жаҳон чемпионатида биз Шмейхел билан Саранскка бордик. Умуман эски қадрдонлар билан кўришиб турамиз. Агарда яқин орада таклифлар бўлмаса, унда Лондонга бориб болаларимни кўриб келаман. Шу қаторда футбол томоша қилишни режалаштирганман. Танаффусни яхши ўтказса бўлади. Баҳонада танаффусдан унумли фойдаланиб болаларимни кўраман, эски қадрдонлар билан яна учрашиб, футбол ҳам томоша қилиб келмоқчиман. Ўғлим Манчестерда туғилган, қизим эса Шотландияда. Бироз дам олиб, ҳордиқ чиқараман. Ёқимли ва фойдали ишларни бирга бажаришга уриниб кўраман. Кўрамиз.\nЎзбекча истеъдодлар ёхуд Исроилов Англияда бемалол ўйнаб кетиши ҳақида\n- Яхши иқтидор ва истеъдодли футболчи кўп. Энг муҳими уларнинг истаги. Барча нарса уларга боғлиқ ва керак пайтда таваккал қила олиш талаб этилади. Масалан мен Донецкнинг "Шахтёр" клубида "Манчестер Юнайтед"дан кўра кўпроқ маош олганман. Биринчи шартномам бўйича "Манчестер Юнайтед"да нисбатан анча кам даромад қилганман. Лекин ўзимни кучимни кучли чемпионатда синаб кўриш истаги кучлилик қилган. Собиқ Иттифоқ пайтида "Шахтёр"да ўзимни аъло даражада ҳис этганман. Маош зўр, квартирам бор, машинам русуми "Волга" бўлган. Барча мени яхши кўрарди. Аммо бу менга "Манчестер Юнайтед"га ўтишимга тўсиқ бўлмаган. Таваккал қилганман ва Англияга йўл олгандим. Нега буларни айтяпман? Чунки футболчилар орасида ҳозирги ҳолатидан мамнун ва қониқиш хосил қиладиганлари кўп бўлади. Керакли маошни олади, уйи, машинаси бор. Бўлди, улар чўққини шу деб ўйлашади.\nЕвропада эса аввал футболчи зўрлигини исботлаши, ҳар ўйинда буни такрорлашига тўғри келади. Барқарор бўлмаса бефойда. Мисол учун "Манчестер Юнайтед"да мен бирозгина бўшашганим оқибатида 2 ой захирага михланганман. Ҳаммаси футболчиларнинг хоҳиши ва истагига боғлиқ. Истеъдодлар кўп, аммо энг муҳим савол, улар нимани истайди? Барча масала шунга боғлиқ. Маълум даражага чиқиб, шу ерда қирол бўлиб қолишни истайдиганлар европага кетмайди. Таваккал қилишга эса ҳамма ҳам жазм этавермайди. "Навбаҳор"да ишлаган пайтимда ҳам кўплаб ёшларга доим юқорига қараб интилиш кераклигини таъкидлаганман. Масалан "Навбаҳор"да ишлаган давримда Остон Ўрунов терма жамоадан таклиф олди. Ўткир Юсупов терма жамоа аъзоси ҳисобланади. Аббос Ғуломов порлаб чиқди, ОТЖдан чақирув олди. Бу ҳам кичик кўрсаткич. Демак "Навбаҳор"даги фаолиятим давомида нимадир қилишга эришдим, деб ўйлайман. Кичкина бўлсада из қолдирган бўлсам бундан хурсанд бўламан.\nЕвропада ўйнаб кетишга имконияти бор футболчилар кўп. Ҳаммаси ўзларига боғлиқ. Футболчи маълум даражага чиққач кейинги фикрлаш доираси кўп нарсани ҳал этиши мумкин.\nЕвропада ўзбек футболи, ўзбек футболчилари ҳақида етарлича маълумот йўқ. Реклама йўқ. Футболчилар Европанинг кучли лигаларига чиқишдан аввал ўзларини энг камида Россия премьер лигасида кўрсатишлари керак бўлади. Россия премьер лигасида трамплин вазифасини бажариши мумкин.\nЎзбекистонни ҳамма ҳам билмайди. Баъзан менга телефон қилишганида Наманган қаерда деб сўрашади. Мен эса уларга географияни ўқишни тавсия қиламан. Лекин ўша Наманган қаерда эканлигини билмаган одамлар эндиликда бу ҳақда тасаввурлари бор. Бу ҳам яхши аслида (кулади).\nМени тушунчам бўйича, "Навбаҳор"дан икки нафар футболчи бемалол Чемпионшипда ўйнаб кетиши мумкин. Яқиндагина оёғини синдириб олган Абдужамол Исроилов Чемпионшипдаги исталган жамоада бемалол ўйнаб кетишига ишонаман. Чунки унинг ўйин услуби, агрессив ўйини Англия талаб этадиган футболга яқин. Исроилов Англиябоп футболчи. Афсуски Исроилов жароҳат олиб сафдан чиқди.\n- Иван Соловьёв ва Касьян мен учун "Навбаҳор"га келишди. Агарда мен йўқ бўлганимда, Соловьёв ва Касьян ҳам жамоада бўлмасди. Уларни бу ерга олиб келиш осон бўлмади. Кўндириш учун яхшигина терлагандим. Тушунганлари ва келиб ўйнашгани учун уларга раҳмат айтаман. Ўзбекистондаги қисқа давр мобайнида ўз номларига эга бўлишди. Мухлислар олқишига сазовор бўлишди. Жамоа учун яхшигина меҳнат қилишмоқда. Айни пайтда жамоадан легионерларни олиб ташласа, унда умуман бошқа "Навбаҳор"га айланиб қолади. Муаммолари кўпайиб кетади. Голбан, Соловьёв ва Касьян жамоанинг ўзагига айланишган. Маҳаллий футболчилар орасида ҳам Ўрунов, Ғуломов, Юсупов, Ғофуров, Аҳмедов ва Меҳмонов каби жамоанинг етакчисига айланган футболчилар мавжуд. Лекин асосий ишни легионерлар бажаришмоқда. Айнан улар жамоанинг услуби ва ўйин чизгисини белгилаб беришади. Арвеладзе айтганидек, кўплаб легионерларни бу ерга олиб келиш осон иш эмас. Кўпчилик бу ерни билмайди, ўйнагиси келмайди. Уларни фақат жарақ-жарақ пуллар эвазигагина қизиқтириш, жалб этиш мумкин холос.\nАйни пайтда Соловьёвни Россияга чақиришмоқда. Россия Биринчилигида кўпчилик Иванни яхши футболчи сифатида билмасди. Ўзбекистонга келди, ўйнади, яхши тарафлама ўзини таклиф этди. Номини чиқарди, имижини кўтарди. Ҳозир эса унга талабгорлар кўпайди. Бу менга ҳам ёқимли. Чунки футболчига ўсиш учун имконият тақдим этганимдан хурсандман.\nТўғри, уларни клуб билан йил сўнггига қадар шартнома мавжуд. Лекин билишимча, агентлари билан музокараларга киришишган. Таклифлар кўпайган. Нимасини яшираман, менимча, уларни олиб қолиш "Навбаҳор"га осон бўлмаса керак. Кетиб қолишса ажабланмайман. Кўп нарса уларни истагига боғлиқ.\nНаманганлик мухлисларга катта раҳмат!\n- "Навбаҳор" мухлислари қалбимдан алоҳида ўрин эгаллашди. Бу самимий, дилимдан чиқаётган сўзлар. "Бухоро" билан ўйинни меҳмонлар учун ажратилган ложада кузатдим. Ўйиндан кейин мухлислар мени номимни олқишлашди. Охирги марта бундай воқеа Англия ва Шотландиядаги футболчилик давримда бўлганди. Катта танаффусдан сўнг илк бор бундай олқишни эшитдим. Жуда ёқимли ва таъсирли чиқди. Наманганлик футбол мухлисларидан миннатдорман. Уларга катта раҳмат! Ва албатта сайтингиз орқали уларга ўз саломимни етказаман!\nШ. Беғамов суҳбатлашдискачать dle 10.4фильмы бесплатно


«Биз инсонга ота-онасини (рози қилишни) буюрдик. Онаси уни заифлик устига заифлик билан (қорнида) кўтариб юрди. Уни (кўкракдан) ажратиш (муддати) икки йилда (битар). (Биз инсонга буюрдикки) “Сен Менга ва ота-онангга шукр килгин! Қайтиш Менинг ҳузуримгадир» (Луқмон, 14).\nОта-она олдида секин, паст овозда, одоб билан сўзлаш керак. Заруратдан ортиқча гап айтилмайди. Уларнинг исмларини айтиб чақириш мумкин эмас. Қўполлик билан кўнгилларини оғритиш, назарларидан қолиш катта гуноҳлардан саналади. Кўча-кўйда ота-онадан илгари юриш, овқатга улардан олдин қўл узатиш, олдиларида ёнбошлаб олиш одобсизликдир.\nАллоҳ таоло марҳамат қилади: «Раббингиз, Унинг Ўзигагина ибодат қилишингизни ҳамда ота-онага яхшилик қилишни амр этди. (Эй инсон!) Агар уларнинг бири ёки ҳар иккиси ҳузурингда кексалик ёшига етсалар, уларга “уф!..” дема ва уларни жеркима! Уларга (доимо) ёқимли сўз айт! Уларга, меҳрибонлик билан, хорлик қанотини паст тут ва (дуода): “Эй Раббим! Мени (улар) гўдаклик чоғимда тарбиялаганларидек, Сен ҳам уларга раҳм қилгин!” де» (Исро, 23–24).\nДемак, ота-она қарилик ёшига етганида уларга янада шафқатли бўлиш зарур. Кексаларнинг кўнгли худди боланикидай бўлиб қолади. Бундай ҳолатларда имкон борича уларнинг кўнглини оғритмасдан хоҳишларини бажариш, панд-насиҳат қилса, асло малол олмаслик керак.\nҚайси хонадонда ота-она ёки улардан бири тирик бўлса, ўша оиладаги фарзандлар бахтлидир. Чунки уларда кўпроқ савобга эришиб қолиш имконияти бор. Ота-онани тириклигида қадрига етиб, иззат-ҳурматини жойига қўйганга нима етсин.\nУмуман, кексаларимиз борлиги бизнинг катта давлатимиз. Улар гўё уйларимизнинг фаришталари. Кўпни кўрган бува-бувилар ёш оилалар учун ибрат мактаби. Улар набираларининг таълим-тарбиясини, одоб-ахлоқини назорат қилиб, ҳаётий тажрибалари асосида тўғри йўл кўрсатади.\nОта-она вафот этганидан кейин ҳам уларнинг фарзандлар устидаги ҳақлари тугамайди. Васиятларини адо этиш, ҳақларига доим дуода бўлиш фарзандлар бурчидир. Уларнинг қариндошлик алоқаларини давом эттириш, таниган-билган тенгқурларини йўқлаш, меҳмонга чақириш нур устига нур бўлади.\nРасулуллоҳ ҳузурига бир киши келиб: “Ё Расулуллоҳ вафотларидан кейин ҳам ота-онамга яхшилик қила оламанми?” деб сўради. У зот : “Ҳа, тўрт иш бор, уларни бажарсанг, ота-онангга яхшилик қилган бўласан: улар ҳаққига дуо қилиш, гуноҳларини кечишини Аллоҳдан сўраш, уларнинг насиҳат ва шаръий васиятларини бажариш, дўст-биродарларини иззат-икром қилиш ва ота-она тарафидан бўладиган қариндошликни давом эттириш”, деб жавоб бердилар (Имом Бухорий ривояти).\nХалқ орасида, ота-она меҳмондир, деган ибратли сўз бор. Вақт ғанимат, азиз меҳмонларингизнинг яхши дуоларини олиб қолишга улгуринг. Уларга нима қилсангиз, эртага фарзандингиздан қайтади. Бу ҳақиқатга ҳаётда кўп гувоҳ бўлганмиз...\nОҳангарон туманидаги “Қурайш” жоме\n1760 марта ўқилди\nДругие материалы в этой категории: « Бола устозини ҳурмат қилишни ўргансин\tПиёда юришнинг фойдалари »


Гулшан Қораева: “Pressuzinfo”га жавобим! « Ўзбекистон Халқ Ҳаракати\nГулшан Қораева: “Pressuzinfo”га жавобим!\nКуни кеча ҳукуматимизнинг иғвогар сайтларидан бири бўлган “pressuzinfo.uz” мен ҳақимда бир мақола эълон қилибди. Умуман олганда, ҳукумат мақомидаги бу иғвогарларнинг биринчи бор иғво ёзиши ҳам эмас ва афсуски сўнги иғволари ҳам эмас.\n10 August 2012 - 10:42\nБу сайт йиллар давомида, иғво ёзмаган бирор мухолифатчи ёки инсон ҳақлари курашчиси қолмаган бўлса керак. Нима эмиш – менинг уйим “Притонхона” эмиш! Сенлар ўзларинг шаҳарнинг қаерида қанақа “притонлар” борлигини жуда яхши биласанлар! Агар мени уйим шунақа хона бўлганда эди, мақола ёзиб чиқмасдиларинг, балки бошқача усулларни қўллаган бўлардиларинг.\nБу каби кети узилмаётган тухматларинг билан сенлар Ўзбекистон обрўсини тўкиб келаяпсанлар. Нега дерсизлар! Ахир Ўзбекистон ҳамма учун “жаннат” эди-ку? Энди бу хомкаллани ишга солиб кўрмайсизларми? Ахир “Келажаги буюк давлатда” притонхоналар бўладими? Бу сайтнинг модераторлари борми, ёки эгаларими – улар ҳам шунақа “притонхоналарга” калласи билан кириб кетганлардан бўлишса керак!\nТелефон орқали айтилган гаплар худди нам деворга айтилган гапга ўхшаб таъсир қилган.\nТелефондаги сўзлашув ким ҳақида айтилганини жуда яхши билишади. Бундан чиқди, хулоса қилсам бўлади: худди шунақа жойлар режим билан бирга ҳамкорлик қилишига ва ўзларини зўр бериб уларни ҳимоя қилишларига!\nЭскидан бир гап бор: ”Қозонга яқин юрсанг – қораси юқади”. Ҳаром билан озиқланганлар ҳаромга айланади, деб ҳам тадбиқ қилсак бўлар менимча. Менинг фаолиятим буларнинг ғашига теккани аниқ! Мен ҳуқуқбонлар орасида энг ёшиман. Ёшим бир жойга бўлганида эди, ҳукуматимизнинг бу лайчалари бунақа сассимасдилар.\nАёл кишини бадном қилиш осон иш албатта, аммо айни дамда кимнинг ким эканлигини халқаро жамоатчилик, элчихоналар, қолаверса, Ўзбекистоннинг жафокаш халқи ҳам жуда яхши англаб етган. Гап шундаки, менинг араб шайхлари орасида танишларим йўқ ва айни дамда “шайх” билан дам олиш учун сафарга отланганим ҳам йўқ! Қилаётган иғволаринг ўзларинггга сийлов бўлсин, пасткашлар ва ювиндихўрлар!\nМенинг ногирон фарзандим ҳақида ҳам ёзишдан олдин ўзларинг пахта туфайли ногирон\nқилиб кўйган, Чироқчилик Баходир Пардаевни соғлигини тиклаб беринглар! Баҳодир Пардаев сенлар туфайли шу ҳолга тушмаганмиди?! Coғлом бола сенларни пахта сиёсатларинг туфайли ногирон бўлмадими, ёки уни ҳам онасининг “притонхонаси” бормиди? Балки “притонхонадагилар” бўйруғи билан шу ҳолга тушгандир.\nМен фарзандим билан касалхоналарда жуда кўп ётганман. Ногирон болаларни\nҳам жуда кўпини кўрганман. Прокурорлар, судьяларнинг ва ҳоказолар болалари орасида ҳам худди шундайлари бор. Булар оталарининг қайси касофати учун жавоб бераяпти? Дардни бериш Аллоҳнинг қўлида, туҳматларинг учун сенларнинг фарзандларингга ҳам бериб қолмасин тағин! Касаллик на бойни ва на камбағални танлаб ўтирмайди. Йиғиб қўйган ҳаром пулларинг ҳам сенларни асрай олмайди. Ҳар битта гапираётган туҳматларинг учун бу дунёда жавоб бермай ўтиб кетарсанлар балки, аммо қиёматда жавоб беришларингга тўғри келади. Халқимизнинг бир нақли бор: ”башаранг қийшиқ бўлса, ойнадан ўпкалама”. Бу айни сизларга қарата айтилгандек. “Букрини гўр тузатади” дейдилар. Сизларга гап уқдириш қийин ва ишончим комилки, қачонки гўрга кирсанглар, тузалиб қоласизлар. Унгача ғийбат, бўҳтон ва бошқа жиноятлар… Булардан тийила олмайсизлар!\n“Ит ҳуради, карвон ўтади”! Сизлар итдай ҳуриб ётаверинглар. Карвонимиз эса озодлик деган манзил сари бораверади. Сизларсиз ҳам бу манзилга етамиз албатта!


Овқатланишнинг фойда ва зарарлари « O'zbekiston ERK Demokratik Partiyasi\nОвқатланишнинг фойда ва зарарлари\n24 July 2012 - 10:03\nБир хакимдан эшитдим-ки, ўликдан,\nСўрса ўлмоқ учун сабаб не хар чоқ\nУндан тўққиз ўлик жавоб берарди,\nЎлим сабабидир кўп овқат емоқ\nОдам ўзининг бутун хаёти давомида 70 ёш хисобида овқатланиш учун ўрта ҳисобда 6 йил сарфлар ва 100 тонна озиқ-овқат истеъмол қилар экан. Бошқача айтганда, одам оғирлигини 80 кг хисобласак, унда одам ўз оғирлигидан 250 хисса кўп овқат истъемол қилади.\nОвқатланиш бу организмнинг хаёт фаслиятини таъминлаш, саломатлик ва иш қобилиятини сақлаб туриш учун зарур озиқ моддаларни ўзлаштириш жараёни. Киши режим билан овқатланса, касалликларга камроқ чалиниб уларни осон енгади. Турли овқатланиш барвақт қариб қолишнинг олдини олишда мухим ахамиятга эга. Меъда-ичак, юрак-томир касалликлари ва бошқа касалликларда алохида тузиладиган рацион хамда овқатланиш даъво шартларидан хисобланади.\nОвқат организмнинг уйғун равишда ривожланишиши хамда бир меъёрда ишлаб туришини таъминлаб турадиган бўлиши керак. Бунинг учун овқат рационининг миқдор ва сифати, кишининг ёши, касб-кори, жинсига тегишли эхтиёжларга монанд келиши лозим. Организмнинг физиологик эхтиёжлари турли шарт-шароитларга боғлиқ.\nБуларнинг кўпчилиги доимо ўзгариб туради. Шу сабабли хаётнинг хар бир фурсати учун аниқ тўғри келадиган овқат бўлиши амалда мумкин эмас. Бироқ одамда махсус регулятор (бошқарув) механизми бўлиб улар мазкур пайтда ўзига керакли миқдордаги озиқ-моддаларни ейилган овқатдан ажратиб олади ва ўзлаштиради. Лекин организмдаги мослаштирувчи регулятор қобилиятларининг ҳам маълум чегараси бор. Болалар, кексаларда улар анча чекланган. Бундан ташқари бир қанча озиқ моддалар, масалан, витаминлар алмаштириб бўлмайдиган аминокислаталарни одам организми моддалар алмашинуви жараёнида ҳосил қила (синтезлай) олади.\nЎсимлик махсулотлари ғалла, дуккаклилар, картошка на бошқа организмни оқсиллар билан таъминлаб турадиган қимматли мухим манбадир. Бироқ кунлик рациондаги ўсимлик оқсиллари 40 % дан ошмаслиги керак. Гўшт ва балиқда бўладиган азотли экстрактив моддалар овқатланишда жуда мухим ахамиятга эга. Гўшт ва балиқ шўрваларда экстрактив мавжудлиги кўпроқ хазм ширалари ишланиб чиқиши овқатнинг хазм бўлишига ёрдам беради. Азотли экстрактив моддларда пурин асослари деб аталадиган моддалар хам борлиги туфайли жигарнинг зўр бериб ишлашини талаб этади. Нормал хаёт фаолияти учун зарур энергиянинг ярмидан кўпроғини одам организми углеводлардан олади. Улар асосан ўсимликлардан олинадиган маҳсулотларда бўлади. Углеводлар нон, ёрмалар, картошкада қанд ва крахмал, қандолат махсулотлари, ширин меваларда эса қанд холида кўп учрайди. Нерв системаси, мускуллар, юрак, буйрак ва жигар каби органлар фаолиятида углеводлар мухим ўрин эгаллайди. Углеводларнинг суткалик нормаси овқатнинг 100 ккалга 124 г хисобида белгиланади. Соф холдаги қанд, (мураббо, асал, конфет ва бошқаларда) ичакларда жуда тез сўрилиб баъзи одамларда бир қанча нохуш сезгилар: кўп терлаш, кўнгил айниши, бўшашиш, дармонсизлик, хатто хушдан кетиш кабилар билан кузатилади.\nБу холат қондаги қанд миқдорининг тез ва кескин кўпайиб, кейин бирдан пасайиб қолиши натижасида нерв систеасининг қўзғалиши оқибатида рўй беради. Хар бир одам кунига сариқ майиз буғдой нон, жавдар нон, сабзавотлардан тановул қилиб туриши керак. Хўллигича ва хомлигича ейиладиган сабзавот ва мевалар жуда фойдали шунингдек уларда пектин моддалар хам бор. Ёғлар организмни энергия билан таъминлаб, тайёр ёнилғи манбаи хисобланади. Улар организм томонидан оқсиллар, баъзи минерал тузлар, шунингдек ёғда эрийдиган витаминларнинг нормал ўзгариб бориши учун хам зарур. Овқат рационида ёғлар бўлиши таомнинг мазасини яхшилайди ва иштахани очади. Хайвон ва ўсимлик ёғлари бир-бирининг ўрнини боса олади.\nХар куни рационга 20-25 г ўсимлик мойидан қўшиб туриш керак. Лецитин таркибида фосфор ва холин борлиги туфайли бу модда холестериннинг биологик антоганисти хисобланади. Лецитин ўсиб келаётган организмнинг ривожланиши, қон яратилишини стимуллайди, нерв системаси, жигар фаолиятига фойдали таъсир кўрсатади. Организмнинг захарли моддаларга таъсири ни кучайтириб ёғларнинг сингишини яхшилайди. Атеросклерозни пайдо бўлишига тўсқинлик қилади. Гречиха, салат, буғдой таркибида талайгина лецитин бор. Соя, ловия, мош каби дуккаклилар таркибида лецитин кўп бўлади. Бундан ташқари минерал тузлар организмдаги барча тўқималар таркибига киради.\nУлар организмнинг хаёти фаолияти давомида тўхтовсиз сарфланиб боради.\nОдамнинг минерал тузларга бўлган суткалик эхтиёжи хар хил. Чунончи, натрий хлорид, ош тузи, кальций, фосфод тузларига бўлган суткалик эхтиёж граммларда, мис, марганец, йод тузларига бўлган эхтиёж миллиграммларда ўлчанади. Қон ва тўқималарда нормал миқдорларда суюқлик сақлаб туриш учун ош тузи бўлиши шарт. У сийдик ажралиб чиқишига, нерв системаси фаолиятига, қон айланиш фаолиятига таъсир қилади. Организмда хаммаси бўлиб 300 г гача туз бор. Одам бир йилда 5-5, 5 кг гача туз ейди. Ўрта хисобда 8-12 г гача туз истеъмол қилиб туриш керак. Суяк организмнинг тахминан бирдан уч қисмини ташкил этса, шуларнинг иккидан уч қисмини минерал тузлар ташкил этади. Фосфор суяк тўқимасини хосил бўлишида иштирок этиб, бутун организмни хаёт фаолиятида мухим роль ўйнайди. Нерв системаси таркибида куп микдорда фосфор булиб у нерв фаолиятини ишлашини меъёрлаштиради.\nЁнғок, нон, ёрмалар, гўшт, мия, жигар, балиқ, тухум, пишлоқ, сутда фосфор кўп. Калий ва магний тузлари юрак-қон томирлар системасининг ишлашини меъёрлаштириб, булар кекса кишиларда қон таркибидан холестериннинг чиқиб кетишини меъёрлаштиради. Бу тузлар кепакда, жайдар унда, гречкада, арпада, қовоқ, тарвуз, олма, баргакда бўлади. Соғлиғини сақлаш киши ўз овқатининг асосий қисми сабзавотлар, мевалар, улоқ ва бузоқ, қўзичоқ ва парранда гўштлари ташкил этиши керак. Гавдага энг зарарли нарса меъдада овқат етилмасдан ва хазм бўлмасдан туриб яна овқат киритишдир.\nМеъда бузилишидан хусусан, ёмон овқатлардан бўладиган зарарлироқ нарса йўқдир. Агар бирор киши хаддан ташқари тўйиб овқатланадиган бўлса, иккинчи кун оч турмоғи, иссиқ ва совуқлиги мўътадил бир жойда узоқ вақт ухламоқ керак. Агар ўша уйқу ёрдам бермаса, тўхтамай секин-секин, аммо кўп юрмоғи ва озгина тоза шароб ичмоғи керакдир. Уйқу вақтида дастлаб бир оз муддат ўнг томон билан, кейин чап томон билан, сўнгра яна ўнг томон билан ётиш керак.\nЖуда лаззатли овқатнинг зарари шунда-ки, уни кўп ейиш мумкин бўлади. Хўл мевалар ёзда, меҳнат ва бадантарбия қилунчи сафро мижозли кишиларга ёқади. Уни овқатдан олдин ейиш керак. Хўл мевалар урик, тут, ковун, шафтоли, олхури.\nовқатларнинг бир-бирларига қўшилишлари билан таъсирлари ўзгарадилар. Тажрибали табиблар ва уламолар доим режа билан овқатланадилар. Жумладан, сутни нордон нарсалар билан қўшиб истеъмол қилинмасин хамда балиқни сут билан ейилмасин, бу мохов ва пес каби узоқ тузалмайдиган касалликларни келтириб чиқаради. Шунингдек, қатиқни турп ва қушларнинг гўшти билан истеъмол қилинмасин. Дарвоқе, шуни билингки, кабоб хазм бўлса энг кучли овқат хисобланади.\nБироқ унинг пастга тушиши суст бўлиб, кўричакда узоқ қолади. Шўрва яхши овқат бўлиб, пиёзли бўлса ичдан елни қувади. Агар пиёзсиз бўлса, елни қўзғатади.\nБир неча ютилган луқма айтарли,\nБадан туришига бўлар етарли.\nХожани қарагин сахардан то шом,\nФикр ила хаёли шарбату таом.\nҚорнидан доимо шод ила хушхол\nГохида тўлдирар, бўшатар дархол.\nЁлғон иштахадан меъдаси косод\nГохи ел чиқарар, кекирар бедод.\nИфлос табиатдан икки сассиқ бор\nБу азиз умрини қилади барбод.\nБундай меъда уриб томоққа тутун,\nАқл деразасин беркитар бутун.\nҚорин нону сувдан тўла бўлган дам,\nИлмудониш дилда бўлажакдир кам.\nКамдайдониш бўлсин, балки бусийна\nДўст бўлсин Хох душман, барча халойиқ.\nҚиммати хаммага бўлади лойиқ.\nХар кимнинг қиммати бўлганда мудом\nЕйишу ичишни ўйлаши тамом.\nҚимматли дунёда қанча ошса хам\nИчидан чиққанга тенгдир ўша дам.\nБундан хам ёмони борми жахонда\nФақат қорин дарди бўлса бу жонда.\nЎйлашинг бўлсагар ейишу тўқлик.\nУндан бошқа нарса сен учун йўқлик.\nОвқат ичакларда қанча кўп туриб қолса, киши шунча кўп зарарланади. Ичаклар қанча узун бўлса, умр шунча қиска бўлади. Бизнинг «Малхам» халқ табобат марказимиз ўн саккиз йилдан буён беморларнинг ичак ва жигарларини табобат усулида ювишиб, уларнинг умрини узайишига оз бўлса-да хиссаларини қўшмоқдалар. Ит ва эшак хайвон бўлишига қарамай касал бўлиб қолишса тузалгунларича хеч нарса емайдилар ва овқатга эътибор хам қилмайдилар. Аммо шундай одамлар борки касал бўлиб қолгач, табиб ёки шифокор зарар келтирувчи овқатдан ўзини тийиши кераклигини айтсалар хам еяверадилар. Аввал ялиниб ейдилар. Гохида дуқ қилишга хам ўтадилар. Хеч нарса чиқмаса, хеч кимга кўрсатмай хилватда ейдилар.\nТабиб учун хожат қолмагай асло\nОчликни ихтиёр қилса хар киши.\nТибда ёзмиш-очлик дардига дано\nОч кишини дардлан бўлмас ташвиши.\nҚадимги замон файласуфлари Пифагор, Афлотун, Арасту, Демокрит ва бошқалар гўштсиз овқат ер эдилар. Узоқ умр кўрган Леонардо да Винчи гўшт емас эди, у фақат зўр ақл эгаси бўлиб қолмай, балки такани осонгина эгиб юбора оладиган кучга хам эга бўлган. Кимки овқатдан кейин бир жойда ўтирса қорин ишкамбадир.\nКимки овқатдан сўнг чўзилиб ётса хузур-халоват қилур, кимки овқатдан сўнг юрса узоқ умрлидир. Кимки овқатдан сўнг югурса, ўлимга яқинлашур, деган доно халқимиз.\nШуни эсдан чиқармаслик керакки, кишининг жону танига тўрт нарса катта зиён келтиради: кўп емоқ, кўп сўзламоқ, кўп алоқада бўлмоқ ва кўп ичмоқ. Айтишларича қам еб ичмоқдан инсон учун- фойдалироқ нарса йўқдир. Чунки кўп овқат ейишдан ошқозон заифлашади ва барча касаллик шундан келиб чиқади. Тан эса кучсизланади, дармон қурийди. Қоринда бод пайдо бўлади. Оғиздан эса ёқимсиз хид кела бошлайди, юз саргайиб еган таом хазм бўлмайди. Кишининг емиши поклик ва халоллик билан топилган бўлсада, бирор кундан кўп истеъмол қилса қуйидаги зарарлар юзага келади: аввало кўп ейишдан эзилиш, баъзи холларда эса ногахоний ўлим пайдо бўлади ва кишида фикрлаш бузилади.\nТабибларнинг сўзича қорин қозонга ўхшайди, у юрак остида доимо қайнаб туради. Ундан чиқаётган харорат ва буғ юракка таъсир этиб унинг фаолиятини сусайтириши ёки нуқсонлар хосил қилиши мумкин. Бошқача айтганда, кишининг мияси бир уй бўлса, ақл эса уни ёритиб турувчи чироғидир. Меъдадан хосил бўлувчи буғ мияга кўтарилгач, ақл чироғининг нурини камайтирмай қолмайди. Иккинчи одам кўп еб, кўп овқатланишга ўтган сари иштаха очилаверади. Учинчи холат кўп ейишдан хар хил иллат ва васвасага тушиш холатлари юз беради ва фахм-фаросат пасаяди. Тўртинчи холат-куў ейиш тан оғирлигини келтириб чиқаради. Бадан сустлашиб бундан фақат ухлаб қутилиб бўлади. Хамма нарсанинг меъёри ва ози яхшидир.\nЖисму жоним кучли бўлсин десанг сен,\nБу тўққиз феруза равоқ остида\nБир кунлик нон егин, икки кунлик гўшт\nУч кунлик сув ичгин соғлиқ қасдида.\nМурожат учун телефон +998-74-998-5-998.Электрон почтамиз : abduqodir sattarov<[email protected]>\n“Малхам” табобати маркази раҳбари, халқ табиби.


Тунда юз берган офатдан Бўкадаги хонадоннинг...\n02.11.2019 19:23 0 1679\n2019 йилнинг 1 ноябрь куни соат 01 дан 50 дақиқа ўтганда Тошкент вилояти Бўка тумани Ачамайли МФЙ Зиёли кўчаси 1-уйда ёнғин содир бўлаётганлиги ҳақида ёнғин-қутқарув хизматига хабар келиб тушган.\nФВВ ЁХББ ОАВ билан ҳамкорлик қилиш бўлинмаси маълум қилишича, воқеа жойига 6 та ёнғин ўчириш техникалари жалб этилган.\nБиринчи бўлинмалар чақирилган манзилга 8 дақиқада етиб борганда (энг яқин ёнғин-қутқарув қисмигача масофа 7 км) аланга майдони кенгайиб кетгандан сўнг ёнғин-қутқарув хизматига хабар берилгани учун уйнинг асосий том қирилиш конструкциялари очиқ аланга билан ёнаётганлиги маълум бўлган.\nКўрилган тезкор ҳаракатлар натижасида ёнғин соат 03:39 да ўраб олиниб, соат 04:05 да бартараф этилган. Ёнғиндан уйнинг 150 кв.метр майдони сақлаб қолинган ҳамда аланганинг қўшни уйларга тарқалиши олди олинган.\nҲодиса натижасида тан жароҳати олганлар ва ҳалок бўлганлар қайд этилмаган. Ёнғин оқибатида яшаш уйининг 250 кв.метр майдонда томи, шифти ва ички жиҳозлари ёниб зарарланган. Ёнғин сабаби ва моддий зарар миқдори аниқланмоқда.


Давлат назоратидаги жамоатчилик назорати\nПрезидент Каримовнинг 2010 йил ноябр ойидаги ташаббуси билан “Ўзбекистон Республикасида жамоатчилик назорати тўғрисида” номли қонун лойиҳаси ишлаб чиқилмоқда.\nУшбу қонун лойиҳаси ҳозирда Олий Мажлиснинг Қонунчилик палатаси ва Сенатида қизғин муҳокама қилинмоқда.\nЎзбекистонда “Жамоатчилик назорати тўғрисида” қонун қабул қилиниши – албатта ижобий ҳолат. Лекин қонун лойиҳасини ўрганиб кўрсангиз, бу қонун ҳам шаклланган вазиятни ўзгартирмаслигини тушуниш мумкин бўлади.\nДемократия ва инсон ҳуқуқлари – бу ҳокимият устидан ўрнатилган халқ, яъни жамоатчилик назоратидир.\nЖамоатчилик назоратининг йўқлиги демократиянинг йўқлигини англатади.\nБарча демократик давлатларда президент ва бошқа амалдорлар устидан мустаҳкам жамоатчилик назорати мавжуд. Шу сабаб, демократик давлатларда ҳокимият ўзининг жамоатчилик олдидаги катта масъулиятини ҳар доим ҳис қилиб келади.\nБиргина сўз эркинлигининг ва эркин сайловларнинг барқарор ишлаши ҳокимиятларга муттасил таъсир қилиш ва уларни ҳар доим алмаштириб туриш имкониятини беради.\nЛойиҳанинг мақсади – халқ ўз ҳокимият органларини ва амалдорларни назорат қилсин!\nТаҳлил қилинаётган қонун лойиҳасига кўра, жамоатчилик назорати – бу давлат органлари ва амалдорлари фаолиятини қонун доирасидаги фаолиятини таъминлаш, улар томонидан Ўзбекистон фуқаролари ва фуқаролиги бўлмаган шахслар ҳақ-ҳуқуқлари паймол бўлиши, давлат хизматчилари томонидан қонунбузганлик ҳолатларини аниқлаш жараëнидир.\nШу ўринда, рўйхатдан ўтган нодавлат-нотижорат ташкилотлари, жамоатчилик фаоллари, оммавий ахборот воситаларининг давлат органлари ва хизматчиларини назорат қилиши мақсад қилинган.\nМисол учун, агар сиз нодавлат-нотижорат ташкилоти фаоли бўлсангиз ёки оммавий ахборот воситаси ходими бўлсангиз, фуқаролару бошқа жамоатчилик ташкилотларидан тушган ариза асосида бирон-бир милиция бўлимини, ёки туман ҳокимияти фаолиятини тафтиш қилишингиз мумкин бўлади.\nУшбу жамоатчилик назорати бир қанча кўринишда ифодаланиши мумкин. Жумладан, давлат органлари ва мутасаддилари фаолиятини таҳлил қилиш, сўровномалар ўтказиш, жамоатчилик ëки журналист тадқиқоти, иш ҳужжатларини ўрганиш, мониторинг ва ҳоказолар.\nЖамоатчлик назорати ҳам назорат остида бўлсин!\nУшбу қонун лойиҳасида ҳам ҳукуматнинг ҳар доимгидек, ўта эҳтиёткорлиги, жамиятга ишонмаслиги ва ҳар бир ҳолатни алоҳида назорат остига олиш мойиллиги яна бир бор ҳуқуқий ифодасини топган.\nМасалан, қонун лойиҳасининг “Жамоатчилик назорати субъектлари фаолиятини мувофиқлаштириш” деб номланган 16-моддасида, жамоатчилик назоратининг “қоғозга ўралган” ҳолатда марказий ҳукумат назорати остида бўлиши яққол кўриниб туради.\nУшбу моддага кўра, жамоатчлик назорати субъектлари фаолиятини мувофиқлаштириш мақсадида, бутун республика миқёсида ҳамда вилоят ва туманларда алоҳида “Жамоатчилик кенгашлари” тузилади; бирон бир давлат органи ёки мутасаддиси фаолиятини ушбу жамоатчилик кенгашининг рухсатисиз тафтиш-назорат қилиш мумкин эмас.\nҚонун лойиҳасига кўра, жамоатчилик кенгашларига “тенг миқдорда” депутатлар, Сенат аъзолари, давлат органлари вакиллари, қолаверса, нодавлат-нотижорат ташкилотлари фаоллари, журналистлар, маҳалла фаолларининг киритилиши белгилаб қўйилган.\nЭътибор қаратиш керак бўлган нуқта шундаки, давлат органлари ва амалдорларини назорат қилишга рухсат берувчи жамоатчилик кенгашларида, айни ўша назорат қилишини назарда тутилган давлат мутасаддилари ўтиради.\nМасалан¸ сиз ўзингиз яшаб турган шаҳарча ёки туман милицияси фаолиятидан норози бўлиб, маҳаллий нодавлат-нотижорат ташкилотига ариза ёздингиз. Ушбу нодавлат ташкилоти эса сизнинг аризангиз асосида маҳаллий милиция органи ва ходимлари устидан бир ой давомида жамоатчилик назорати текширувларини ўтказмоқчи.\nБунинг учун сиз мурожаат қилган нодавлат ташкилоти милиция устидан тафтиш ўтказиш мақсадида ушбу туман ёки вилоят жамоатчилик кенгашига рухсат сўраб мурожаат қилади.\nҚонун лойиҳасига кўра, жамоатчилик назоратига рухсат берувчи жамоатчилик кенгашига сизни норози қилаётган милициянинг айнан ўзи аъзо бўлиб кириши мумкин. Қолаверса¸ қонун лойиҳасига кўра, ҳокимият мутасаддилари бемалол жамоатчилик кенгашларига аъзо бўлиб киришлари мумкин.\nБунинг устига, қонун лойиҳасидан яққол кўриниб турибдики, фуқароларнинг марказий ҳукумат устидан жамоатчилик назорати текширувларини ўтказиш имкониятлари бутунлай тўсилган.\nСабаби, сиёсий ва ҳуқуқий усуллар билан назорат қилинувчи парламент аъзолари, президент томонидан тайинланадиган давлат идоралари мутасаддилардан ташкил топган республика жамоатчилик кенгашини, айтайлик, Бош вазир фаолиятини тафтиш қилишга рухсат беришини тасаввур ҳам қилиб бўлмайди.\nБош вазир фаолиятини фақатгина президент томонидан махсус “сиёсий буюртма” бўлганидагина жамоатчилик назорати текширувларига тушириш мумкин.\nБир сўз билан айтганда, қонун лойиҳасининг диққат-эътибори марказий эмас, маҳаллий давлат органлари, мутасаддилар фаолиятини назорат қилишни назарда тутади.\nЛекин бу ўринда ҳам қонун ўта эҳтиёткорлик билан, жамоатчилик назоратига кучли тўсиқлар қўяди.\nОддий қилиб айтадиган бўлсак, ушбу қонун лойиҳасига кўра, “ҳокимиятни жамоатчилик назорати текширувларига олиш учун ҳокимиятнинг розилиги керак бўлади”.\nАйни пайда, кенг жамоатчилик, инсон ҳуқуқлари фаоллари Ўзбекистонда жамоатчилик назоратини шакллантириш мақсадида бир қатор бундан-да зарур бўлган қонунларни қабул қилишни ҳукуматдан сўраб келади.\nМасалан, Ўзбекистонда ҳалигача “Милиция тўғрисида”, ёки “Миллий хавфсизлик хизмати тўғрисида” каби қонунлар умуман қабул қилинмаган.\nБундай қонунларнинг йўқлиги оқибатида қарийб 30 миллионлик Ўзбекистонни куч орқали бошқариб келаётган ушбу органлар фаолияти аниқ регламентга, тартиб-қоидага солинмаган, жамоатчилик назоратига остига олинмаган.\nМосква вилоятида ўзбекистонлик аёлдан 6 яшар қизи тортиб олинди


Таиландлик амалдор Япониядаги меҳмонхонадан уч санъат асарини ўғирлади\n01:46 / 26.01.2017\nЯпониядаги меҳмонхоналардан биридан уч санъат асарини ўғирлаганлигида айбланаётган тай амалдори Таиланд савдо вазирлиги томонидан адвокат ва таржимон билан таъминланади. Бу ҳақида Daily Sabah нашри маълум қилди.\nКиото полициясининг хабар беришича, сешанба куни Супҳат Сакуаникулнинг автомобили юкхонасидан тасвирий санъат асарлари топилган. Меҳмонхона ходимлари кузатув камерасидан девордан расмларни олаётган кишини кўриб, полицияга шу ҳақида хабар беришган.\nУч асар умумий қиймати 15 000 иена (130 доллар)га баҳоланади.\nПолициянинг маълум қилишича, интеллектуал мулк департаменти бош директор ўринбосари суратларни ёқтириб қолгани учун уларни олганини тасдиқлаган.


Британиялик иқтисодчи: арзон нефть доимо иқтисодиётнинг кўтарилишига олиб келган\n07:47 / 30.08.2015\nНефть нархининг ҳозирги пасайиши охир-оқибат бутун дунёда глобал иқтисодий ўсишга олиб келади, деб ишонмоқда британиялик иқтисодчи, GaveKal-Dragonomics тадқиқот компаниясининг раҳбари Анатоль Калецкий.\nБунинг исботи сифатида Калецкий ўзининг нуқтаи назаридан нефть нархи икки баробарга камайиб кетган охирги йиллардаги бир неча ҳодисаларни келтириб ўтди: 1982-1983, 1985-1986, 1992-1993, 1997-1998, 2001-2002 йиллар. Калецкий шу билан бирга охирги ярим асрда ҳар бир глобал инқироз олдидан нефть нархининг кескин ошиб кетишига эътиборни қаратмоқда.\n“Яқиндагина нефть деярли 3 баробарга, 50 доллардан 140 долларгача ошиб кетган эди ва бу 2008 йилдаги инқирозга олиб келди, сўнгра 2009 йилнинг апрелидан бошланган бевосита иқтисодий ўсишнинг олдидан 6 ой ичида 40 долларга пасайиб кетди”, деб ёзмоқда иқтисодчи.\nМутахассиснинг фикрича, иқтисодий механизм нефть нархи ва жаҳон ўсиши ўртасида тескари муносабатга эга. Дунё ҳар йили 34 млрд баррель нефть ёқиши ҳисобга олинса, нефть нархининг 10 долларга арзонлашиши нефть етказиб берувчилар чўнтагига тушадиган 340 млрд доллар истеъмолчиларнинг ўзида қолишини англатади.\nШу тариқа нефть нархининг ўтган йилдан бери 60 долларга пасайиши нефть истеъмолчиларига 2 трлн доллардан кўпроқ маблағ берди.\n“Агар сиз дунё иқтисодиётини тушунишни истасангиз, фонд биржаларини унутинг ва арзон нефть доимо глобал ўсишга кўмак берганига эътиборингизни жамланг”, деб ўз сўзини ниҳояламоқда мутахассис.


Коронавируснинг илк аломатлари кузатилаётган беморларга босқичма-босқич кўрсатма - Zamin.uz\nКоронавируснинг илк аломатлари кузатилаётган беморларга босқичма-босқич кўрсатма\nЎткир респиратор вирусли юқумли касалликлар ва коронавирус инфекциясининг кўпайиши, аввало, таътил мавсумининг тугаши, одамларнинг иш жойига қайтиши ва шаҳарда аҳоли сонининг кўпайиши билан боғлиқ. Сабаблардан яна бири — об-ҳавонинг ўзгариши. Куз фаслида ҳарорат пасайиши табиий ҳолат. Шунинг учун тумов, шамоллаш ҳолатлари кўпроқ кузатилади.\nОРВИнинг дастлабки белгиларида қуйидагиларни бажариш керак:\n1. Иложи борича уйда қолиш керак, иш жойига бормаслик зарур.\n2. Биринчи куни 38 даражагача бўлган ҳароратда тиббиётнинг ёрдами керак бўлмайди. Албатта, бу ёш болалар, кексалар, сурункали касалликка чалинганлар учун тегишли эмас.\n3. Иккинчи куни иситма ҳолати кузатилса, қандай ёшда бўлишига қарамай шифокор чақириш керак. Кучли бронхит ёки пневмонияни аниқлаш учун мутахассис текширувидан ўтиш тавсия этилади.\n4. 38,5 даража ва ундан юқори ҳароратда вақтни ўтказмасдан дарҳол тез ёрдамга мурожаат қилиш керак.\n1. Бунинг учун беморга алоҳида хона ажратилиши зарур. Бундай вазиятда COVID-19’нинг белгилари бор-йўқлиги муҳим эмас. Ҳатто йўтал ва бурун битиши кузатилганда ҳам бемор учун бир киши ғамхўрлик кўрсатиши зарур.\n2. Хонани кун давомида камида 4 маротаба шамоллатиш талаб қилинади.\n3. Хонада деразалар очиқ қолмаслиги керак, бу беморнинг саломатлигига салбий таъсир кўрсатади.\n4. Агар бемор оила аъзолари билан бир хонада бўлса, барча бирдек тиббий ниқоблардан фойдаланиши керак. Ёки бемор изоляция қилинган бўлса, унга ғамхўрлик қилаётган одам учун шахсий ҳимоя воситалари зарур.\nИнфекцияга қарши қандай курашиш керак?\n1. Профилактиканинг асосий қисми – ижтимоий масофани сақлаш, ниқобдан фойдаланишни талаб этади, шунингдек, тақилган ниқоб бурунни ёпмаса, у самарасиз ҳисобланади.\n2. Юқтириш асосан алоқа йўли билан бўлиши мумкин, шунинг учун қўллар гигиенаси инфекциянинг олдини олишга ёрдам беради.\n3. Эпидемия даврида рационга аҳамиятли бўлиш муҳимдир. Бундай мавсумда парҳез қилиш ёки оч қолиш мумкин эмас. Овқатланишга қарши чекловлар худди жисмоний машқлар ҳолдан тойдиргани каби танани стресс ҳолатига олиб келади.\nҲар бир инсон ўз вазнини назорат қилиши – олтин ўрталикни топиши керак. Истеъмол борасида қатъий чекловлар ва кучли жисмоний фаоллик касалликка чалиниш хавфини оширади.\nОзиқланиш ҳақида гап кетганда, иммунитетни оширадиган маҳсулотларга эътиборли бўлиш жоиз. Бунга асал, цитрус мевалар, занжабил киради. Аммо уларнинг фойдали жиҳатлари кўп бўлишига қарамай, беморларга қўллаш керак бўлган дори ўрнини боса олмайди. Шунинг учун белгиланган даволаниш муолажасини рад этиш ёки вирусга қарши курашишда халқ табобатидан фойдаланиш бироз хавфли бўлиши мумкин.\nИлгари кузги грипп учун айнан ҳозиргидек кураш олиб борилмаган. Маълумотларга кўра, эпидемия мавсуми ноябрь ойининг ўрталарида авж олиши кутилмоқда, иммунитетни ривожлантириш учун эса 10-14 кун керак бўлади. Коронавирус хавф солиб турган пайтда гриппга қарши кураш ҳар қачонгидан ҳам муҳимроқ.\nАфсуски, бу COVID-19 билан касалланиш хавфини камайтирмайди, аммо инфекциядан ҳимоя қилади. Шунингдек, бир вақтнинг ўзида ҳам грипп, ҳам коронавирус билан касалланиш мумкин. Натижада танада улкан икки юк пайдо бўлади. Бу масала ҳали тўлиқлигича ўрганиб чиқилмаган, аммо касалликдан қочишни иложи йўқ.\nМутахассислар тавсиясига кўра, эмлаш керак бўлган яна бир пневмококк вакцинаси мавжуд. У айнан COVID-19’дан ҳимоя қилади деган маълумот йўқ, лекин шифокорларнинг кузатувига кўра, ушбу вакцинани қабул қилган беморлар оғир пневмония ва коронавирус инфекцияси билан касалланмайди. “Замин” янгиликларини “Facebook”да кузатиб боринг


Antutu: Октябр ҳолатида жаҳоннинг кучли смартфонлари, уларнинг Ўзбекистондаги баҳоси - Terabayt.Uz\nAntutu: Октябр ҳолатида жаҳоннинг кучли смартфонлари, уларнинг Ўзбекистондаги баҳоси\nМобил гаджетларнинг платформа самарадорлигини ўрганадиган AnTuTu бенчмарки мутахассислари 30 сентябргача бенчмаркда синовдан ўтказилган энг кучли платформага эга смартфонларнинг янги рейтингини эълон қилди. Айтиш керакки. мазкур рейтингни тузиш жараёнида ҳар бир смартфон модели ўртача минг маротаба имтиҳон топширади ва шунга кўра ўртача натижа олинади.\nРейтингга киритилган 10 та "ақлли телефон"дан 7 таси Qualcomm Snapdragon 835 процессорида ишлайди. Қолган 3 та смартфон Apple'нинг айфонлари ҳисобланишади.\nҲар йилги каби, бу йил сентябрда ҳам янги смартфонлар тақдим қилиниши эвазига рейтингда жиддий ўзгаришлар рўй берди. Apple тақдим қилган янги iPhone флагманлари рейтингнинг юқори ўринларини забт этишди.\nЖаҳондаги энг самарали платформага эга смартфон сифатида iPhone 8 Plus 212728 балл билан ўз "тахти"ни эгаллаб турибди. Бу флагман Ўзбекистонда 7 672 500 сўмдан бошлаб сотилмоқда.\nУндан кейинги ўрин 205386 балл олган iPhone 8 смартфонига насиб қилган. Янги айфонларнинг "кенжаси"ни "Малика"дан 6 765 000 сўмдан харид қилиш мумкин. Ҳозирча бу ерда iPhone Х йўқ. Бу флагман сотувга чиқарилса, кейинги ойда шубҳасизки, рейтингдаги энг илғор смартфон бўлади. Боиси, янги айфонларнинг барчаси бир хил процессорга эга бўлишган.\nOnePlus 5 181410 балл билан 3-ўринда турибди. Аввалги рейтингда бу смартфон 181 042 балл олган эди. Юртимизда бу гаджетни 510 АҚШ долларидан харид қилиш мумкин.\nРейтингда 4-ўрин 177700 балл тўплаган Nubia Z17 смартфонига насиб қилган. Nubia Z17 2017 йилнинг 1 июн куни расман тақдим қилинган. Nubia Z17 ҳам андроид рақиблари каби, 8 ядроли кучли Snapdragon 835 процессори ҳамда илғор Adreno 540 видеокартаси билан пешқадам ва байроқдор смартфонга айланган. "Малика"да 6 + 64 ГБ талқинига $450 долларга буюртма бериш мумкин.\nЖаҳоннинг энг кучли платформага эга смартфони сифатида 5-ўрин HTC U11'га насиб қилган. Бу девайс 175970 балл тўплаган. "Малика"да 750 АҚШ долларидан сотилмоқда.\nСўнгги флагманлардан бири бўлган Xiaomi Mi Mix 2 эса 171950 балл билан 6-ўринга муносиб кўрилган. Ҳозирча саноқли олиб келинаётган флагман Ўзбекистонда 660 АҚШ долларидан сотилмоқда.\n7-ўринда эса унинг "қариндоши" Xiaomi Mi 6 турибди. Бу гаджет 170221 балл йиққан экан. Флагманда X16 LTE мобил алоқа модеми ўрнатилган бўлиб, унинг ёрдамида секундига 1 Гбит.гача маълумотни юклаш мумкин. "Малика"да Xiaomi Mi 6 флагмани 3 630 000 сўмдан сотилмоқда.\nSamsung Galaxy S8+ бу гал анча пастлаган ва "хитойлик"лардан озгина орқада. У 169879 балл билан 8-ўринда турибди. Бу смартфонни "Малика"да 5 986 000 сўмдан бошлаб харид қилиш мумкин.\n9-ўринда турган Sony Xperia XZ Premium 165464 балл тўплаган ва 9-ўринда турибди. Флагманнинг юртимиздаги баҳоси 5 645 000 сўмни ташкил қилади.\nГарчи, 2016 йилда тақдим қилинган бўлса ҳам, iPhone 7 Plus жаҳоннинг энг кучли флагманлари "ўнлиги"дан жой олишга муваффақ бўлган. Бу айфон 163400 балл йиққан. Унинг энг арзони Тошкентда 6 105 000 сўм.\n#Apple iPhone 8 #OnePlus 5 #ZTE Nubia Z17 mini #iPhone 8 Plus


Исталган одамга ёқиш: ФҚБ махсус агентининг сирлари | LifeHaq.uz\nСуҳбатдошингизни ўзига-ўзи ёқишига мажбурланг\nПсихология профессори Жек Шафер (Jack Schafer) узоқ йиллар давомида Федерал қидирув бюроси (ФҚБ) агенти сифатида ишлаган. Кўплаб махфий вазифалар давомида унинг бир зумда жозибали бўлишига тўғри келган. Жекнинг айтишича, исталган одамни ўзига қарата олишга ёрдам берадиган олтин қоида мавжуд. Ва у қуйидагидир:\n“Суҳбатдошингизни ўзига-ўзи ёқишига мажбурланг”.\nБуни қандай амалга оширишни мақоламизда ўқинг.\nХатога йўл қўйинг\nЖек Шафер янги талабаларда маърузалар курсини бошлаганида, гўёки ўзи билмаган ҳолда қандайдир сўз талаффузида хато қилади ва талабаларга ўзини тузатишга имкон беради.\n“мен уялгандек кўриниб, уларга эътиборли эканликлари учун миннатдорлик билдираман ва хатони тузатаман”, – дейди Жек.\nЖек бу усулдан учта мақсад йўлида фойдаланади. Биринчидан, талабалар ўқитувчининг хатосини тузатганида ўзларига бўлган ишонч янада ортади. Иккинчидан, улар мураббийлари билан янада эркин мулоқот қила бошлайди. Учинчидан, ўзлари ҳам хато қилишлари мумкинлигини тушунадилар.\nМазкур усулдан исталган одамни ўзингизга қаратиш учун фойдаланишингиз мумкин. Хато қилинг, мукаммал эмаслигингизни кўрсатинг, одамларга Сизни тузатишлари учун имкон беринг. Уларнинг Сизга нисбатан ихлоси ортади.\nУчинчи шахс номидан хушомад айтинг\nБаъзан тўғридан-тўғри хушомадлар ўта хираликдек туюлади. Аксарият одамлар уларни қабул қилишга тайёр бўлмайди ёки ноқулайликни ҳис қилади. Бундай вазиятларда учинчи шахс номидан хушомад қилиш ўринлидир.\nМасалан, ҳисобчи Саида Акбаровнадан нимадир сўрамоқчисиз ва бунинг учун унга қуйидаги сўзларни айтасиз “Саида Акбаровна, мен кадрлар бўлими бошлиғи билан гаплашгандим. Унинг айтишича, Сиз компаниямизнинг энг яхши ходими экансиз!”\nАлбатта, касбий сифатларни мақташ шарт эмас, шахсий хусуиятлар ҳам қўл келади. Масалан “Саида Акбаровна, кадрлар бўлими бошлиғининг айтишича, ўтган байрамга ажойиб пишириқ пиширган экансиз. У ҳанузгача унинг таъмини эслайди!”.\nАлбатта, одамларни бошқаларникига нисбатан шахсан ўзлари кўпроқ қизиқтиради. Ва, бу оддий ҳолат.\nОдамларни икки йил давомида ўзингизга қизиқтиргандан кўра, икки ой ичида уларга ҳақиқий қизиқиш билдириш орқали кўпроқ дўст орттириш мумкин.\nШунингдек, одамлар хайрихоҳлик ибораларини яхши кўрадилар. “Хайрихоҳлик” деганда нимани тушуниш мумкин? Ҳар бир одамга уни диққат билан тинглашлари ва ҳиссиётларини тушунишлари ёқади. Албатта, агар одам куни оғир ўтганини сўзлай бошласа, унинг олдида тиз чўкиб, “Қандай даҳшат, бечорагинам!” дейиш шарт эмас. Айниқса, бу раҳбарингиз бўлса.\nБу ҳолатда “Ҳа, кунингиз оғир ўтибди. Ҳаммада ҳам бўлади” каби жумлалар тўғри келади. Ёки масалан, “Яъни Сиз бугун ишларингиз ўзингиз истагандек кетаётганини айтмоқчисиз. Ажойиб”, дейиш мумкин.\nБиз суҳбатдошимизни унинг ҳиссиётларини бўлишишимиз ва уни тушунишимизга ишонтиришимиз керак. Агар кимнидир қўллаб-қувватлашни истасангиз, унинг сўзларини қайтариш керак эмас. Суҳбатдош ҳушёр тортиши мумкин: унинг мияси қайтаришни аномал ҳолат сифатида қабул қилади.\nЎзини мақташини таъминланг\nЮқорида айтиб ўтилганидек, оддий хушомад ва тилёғмалалик орасида нозик чегара мавжуд, шу боис суҳбатдош ўзини мақташига замин яратиш керак. Масалан, кимдир Сизга мазкур воқеани сўзлаб беряпти: “Бу лойиҳани ёпиш учун ҳафтасига 60 соатдан ишладим”. Шу жойда “Ҳа, ҳафтасига 60 соатдан ишлаш учун темир ирода ва масъулиятга эга бўлиши керак”, дейиш мумкин. Кафолатлаймиз – суҳбатдош “Ҳа, бу лойиҳани вақтида топшириш учун анча тер тўкишимга тўғри келди. Албатта, зўр ишладим. Тўғриси ҳам шу” қабилидаги жавобни қайтаради.\nОдам ўзини ўзи мақташи учун шароит яратиш қобилияти – юксак маҳорат белгисидир. Буни машқ қилинг ва одамларга ёқимли бўлинг. Уларга албатта ёқасиз.\nИлтифот кўрсатишни сўранг\nБенжамин Франклиннинг машҳур сўзлари: “Сизга бир мартта яхшилик қилган одам, Сиз ёрдам кўрсатган одамга нисбатан тезроқ яна ёрдам беради”. Бу ҳолат Бенжамин Франклин эффекти сифатида ном қозонган. Бошқа одамга илтифот кўрсатган одам ўз қарашида юксалади. Яъни, агар кимгадир ёқишни истасангиз, унга илтифот қилманг, аксинча унинг ўзидан илтифот сўранг. Албатта, ёрдам сўрашни ҳаддан ортиқчаси ҳам зарарли.\nФранклин жаноблари қайд этганларидек: “Меҳмонлар ҳудди балиқ сингари учинчи кун ёмон ҳид чиқара бошлайди”. Ҳудди шу гап жуда кўп илтифот сўрайдиган одамларга ҳам тааллуқли!\nТабиийки, бу маслаҳатларнинг барчаси тилёғламаликка даъват эмас. Биз шунчаки маълум одамлар бир-бирига ёқимли ишлар қилишида ёрдам беришни истаймиз. Баъзида, шахсий мақсадлар бўлса ҳам. 🙂\n«Махсус хизматлар усули бўйича жозибани ёқамиз» китобининг материаллари асосида.\n30/07/2020 13:42:00 4077 0 Манба: https://lifehacker.ru


Энг кўп сохталаштириладиган сотувдаги озиқ-овқат маҳсулотлари: буни қандай аниқлаш мумкин\nЮртимиз бозорлари ва дўконларининг пештахталари турли-туман ноз-неъматларга тўла. Хоҳласак хорижда, хоҳласак ўзимизда етиштирилган ва ишлаб чиқарилган маҳсулотларни харид қиламиз.\nХорижий мамлакатларда маҳсулотларни сохта йўл билан тайёрлаб сотувга чиқарувчи ширкатлар йўқ эмас. Айрим нобакор тадбиркорлар бойлик орттириш мақсадида озиқ-овқат маҳсулотларини сохталаштириш йўли билан маҳсулотни аслига ўхшатиб, чиройли қоғозларга ўраб сотиш ҳоллари кундалик ҳаётимизда учраб турибди.\nПишлоқ ўрнига унга ўхшаш нарсани, қаймоқ ўрнига соусни, апельсин шарбати ўрнига унинг мазасини берувчи ичимликни тайёрлашганини балки эшитгандирсиз. Мутахассислар буни қандай аниқлаш мумкинлиги, маҳсулотларнинг қайсилари ҳақиқий эканлигини, сохталарини қандай йўл билан тайёрланганини аниқлаш устида муайян иш олиб бордилар.\nАсалнинг табиийлигини бир неча хил услубда аниқлаш мумкин:\nСохта асалдан куйдирилган шакар мазаси келиб туради.\nУни музлатгичда сақлашни тавсия этишади. (Табиийсига бу шарт эмас.).\nУйингизда кимёвий қора қалам бўлса, унинг ёзадиган учини асалга киргазинг. Агар маҳсулот кўкариб кетса, бу унга сув ёки шакар шарбати қўшилганини билдиради.\nАсални сохталаштириш учун унга крахмал, янчилган соя дарахти уни ёки шарбат қўшишади.\nСохта қаймоқ маҳсулотининг ҳақиқий қаймоқдан фарқи унга жонивор ёғининг ўрнига ўсимлик ёғи қўшилган бўлади, сут оқсили соя дарахти оқсили билан алмаштирилган бўлади.\nАгар сиз бир қошиқ қаймоқни қайноқ сувга солсангиз, у бутунлай аралашиб кетади. Сохта қаймоқ бундай ҳолатда аралашмай, қайноқ сув солинган идиш тагига чўкади.\nКелаётган даромадни кўпайтириш мақсадида нопок ишлаб чиқарувчилар сутга пальма ёғи, меламин, сода ёки крахмал аралаштиришади.\nСохталаштирилган сутни харид қилмасликнинг биргина тўғри йўли— ишончли қўллардан, синалган сотувчилардан сотиб олишдир.\nҚизил икрани сохталаштириб, айрим кишилар жуда катта бойлик орттиришади. Уни бўяшади ёки сув ўтларидан тайёрлашади. Табиий икра бармоқлар орасида эзилганда ёрилиб кетади ва бироз тахир мазали бўлади, сохтаси бундай ҳолатда эзилиб, шаклини ўзгартиради. Табиий икрада унинг доналари бутун, тагидаги суюқлик жуда оз ҳолатда бўлади.\n5. Зайтун ёғи\nТаажжубланарли, лекин факт. Италия мафиячилари сохталаштирилган зайтун ёғидан оладиган даромадлари наркотрафика фойдалари билан рақобатлашади. Унинг нопок ишлаб чиқарувчилари унга ёки бошқа нарса аралаштиришади ёки энг арзон ёғлардан қўшишади. Зайтун ёғининг ҳақиқийлигини унинг нархи қимматлигидан билса бўлади.\nКичкина эксперимент: пахтадан пилик ўраб, зайтун ёғига ботириб олиб, уни ёқилади. Агар олов яллиғи тиниқ ва қурумсиз бўлса, демак шишадаги ёғ шубҳасиз, зайтун ёғидир. Сохта ёғ қора рангда тутаб, чирсиллаб ёнади.\n8380 марта ўқилди\nДругие материалы в этой категории: « Заъфарон – зираворлар султони ва султонлар зиравори\tТишлардаги тошдан уй шароитида фориғ бўлиш усули »


Японияда болаларни жисмоний жазолаш тақиқланди\n19 Мар 2019 3385\nҲукумат болаларга шафқатсизларча муносабатда бўлмаслик ва бу борадаги масъулиятни оширувчи қонунчиликка мос ўзгартиришлар киритди.\nШундай қилиб, ота-оналар ва васийлар, шунингдек, ижтимоий соҳа ходимлари ва педагоглар томонидан болаларни жисмоний жазолаш узил-кесил тақиқланди. Ҳукумат болаларни таҳқирлаган, камситганларга жиноий жазо бериш тартибини ҳам қатъийлаштириш ниятида. Болалар реабилитация марказларида ҳам ишлар ўзгартирилади. Болалар билан бевосита яқин алоқада бўладиганлар бундан бу ёғига уларнинг васийлари билан мулоқотга киришмайди.\nЯпония ҳукумати бундай қарорга «эсини киритиб қўйиш» учун болаларнинг қаттиқ калтакланиши билан боғлиқ бир неча ҳолат қайд этилганидан сўнг келган. Жорий йилнинг январида Тиба шаҳрида яшовчи 10 ёшли қизалоқ ота-онасининг хўрлашидан сўнг ҳалок бўлган. Уни мунтазам калтаклаб туришган, оч қолдириб, совуқ билан қийнашган. Япония бош вазири Синдзо Абэ болаларга шафқатсизларча муносабатда бўлганларни бир ой муддат ичида ўрганиб, қарор чиқариш тўғрисида фармон берган.


Спорт ва поп-юлдузлари тўқнашган нуқта. Мухаммад Али ва The Beatles\n12 май, 2017, 16:50 888\nЎн бир кундирки, The Beatles Нью-Йоркда концерт бериш мақсадида юришибди. Ҳозир эса негадир студияда ёки саҳнада эмас, балки Флориданинг пальма дарахтлари билан қуршалган Майами-Бич кўчаларидан биридаги тор ва қоронғу пардозхонада ўтиришибди. Жон Ленноннинг “Жин урсин, бу шўрпешона қаерда санғиб юрибди” деган хитоби эшитилиб туради. Яхшиямки, “шўрпешона” ўзи ҳақидаги “ширин” гапларни эшитмаяпти...\n1964 йилнинг февралида The Beatles Майамига келган бир пайтда, 22 ёшли Мухаммад Али (у пайтда ҳали Касиус Клей) Сонни Листон билан оғир вазн Жаҳон чемпиони номи учун бўладиган тўқнашувга тайёрланиб юрарди. Ҳамма унинг Соннини мағлуб қила олишига шубҳа билан қарарди. Ўйин учун билетларнинг сотилмай қолиб кетиши, Клейнинг яқинларини ташвишга сола бошлади. Улар Ливерпульнинг ўша машҳур рок-гуруҳи билан қилинадиган фотосессия Касиус учун яхшигина реклама бўлади, деган қарорга келишади. Фақат бир муаммо бор эди: The Beatlesни Клей эмас, балки Листон билан фотосессия қилиш кўпроқ қизиқтирарди...\nThe Beatles билан ишлаётган фотограф Харри Бенсон Онни билан келишишга ваъда беролмайди, аммо ундан “The Beatles? Ким ўзи улар?” деган жавобни олади. Шу билан, фотосессия Мухаммад Али билан ўтказиладиган бўлди. Али пардозхонага кириб келганда рокерларнинг кайфияти анчагина чатоқ эди. “Қани болалар, оз-моз пул ишлаш вақти келди”. Алининг мана шу ҳазили ўртада илиқлик пайдо қилди ва улар расмга тушишига чоғлана бошлашди.\nМухаммад Али ва The Beatles нинг биргаликдаги икки сурати: Али Харрисоннинг юзига мушт тушираётгани-ю, қолганларнинг домино сингари рингга қулаётганлиги ва боксчининг горилла сингари кўкрагига муштлаб, рокерларни ҳаяжонга солган тасвири жамоатчилик орасида шов-шув бўлиб кетди.\n“Мен ўйлаганчалик аҳмоқ эмас экансизлар”, хитоб қилди Али. “Биз аҳмоқ эмасмиз. Аммо сенинг масаланг чатоқ”, жавоб берди Леннон. Бир ҳафтадан сўнг ҳар иккала томоннинг ҳаётида муҳим воқеа бўлди: Англияга қайтган The Beatles ўзининг машҳур Can’t Buy Me Love қўшиғини чиқарди, Мухаммад Али эса Листонни мағлуб қилиб, ўзини бутун дунёга кўрсатиб қўйди...


Turkish Airlines’га Ўзбекистонга парвозларни тиклашга рухсат берилмаган – Транспорт вазирлиги\n17:23 / 23.06.2020\nТранспорт вазирлиги матбуот хизмати раҳбари Наврўз Ашурматов Kun.uz мухбири билан суҳбатда Turkish Airlines Ўзбекистонга мунтазам рейсларни тиклашини эълон қилгани, аммо бу амалга ошмагани бўйича изоҳ берди.\n«Хорижий давлатлар авиакомпанияларининг Ўзбекистонга доимий қатновларини йўлга қўйиш масаласи эпидемиологик вазиятга боғлиқ бўлиб, қайси давлатлар билан авиақатновлар тикланса, бу ҳақда расмий хабар берилади.\nTurkish Airlines ва Air Astana 1 июлдан Ўзбекистонга мунтазам парвозларни тиклаш бўйича ўзларининг режаларини эълон қилишди. Лекин айни пайтда Ўзбекистонга мунтазам парвозларни амалга ошириш бўйича бирорта авиакомпанияга расман рухсат этилмаган», дейди вазирлик расмийси.\nАйни вақтда юқорида номлари келтирилган авиакомпаниялар Ўзбекистонга авиақатновлар ҳақидаги эълонларини ўчириб ташлаган.\nЭслатиб ўтамиз, 20 июнь куни Туркиянинг Turkish Airlines халқаро авиакомпанияси сайтида 1 июлдан Истанбул–Тошкент авиарейслари қайта йўлга қўйилиши ҳақида хабар берилганди. Унга кўра, самолётлар ҳафтасига тўрт марта: Истанбулдан Тошкентга сешанба, чоршанба, шанба ва якшанба кунлари, Тошкентдан Истанбулга эса душанба, сешанба, жума ва шанба кунлари қатновларни амалга ошириши айтилганди.\nМаълумот учун, Республика махсус комиссияси қарорига кўра, коронавирус инфекцияси билан касалланиш ҳолатлари камаймаган (қизил рейслар — эвакуация рейслари) давлатлар, шу жумладан, БАА, Туркия, Эрон, Афғонистон, Россия ва бошқа МДҲ давлатларидан кириб келган шахслар 14 кун давомида карантин назоратида сақланади.\n22 июнь куни Транспорт вазирлиги хориждаги фуқароларни Ўзбекистонга олиб келиш учун яна 21та рейс амалга оширилишини маълум қилди. Жумладан, 26 ва 29 июнь кунларида Тошкент–Истанбул–Тошкент йўналишида парвозлар амалга оширилади.\n12:26 / 10.07.2020\nОйлик йўл чипталарининг ишлатилмаган кунлари учун пул қайтариб берилади – Транспорт вазирлиги\n21:40 / 26.06.2020\n17:59 / 23.06.2020


Абхазияда вазир ўлдириб кетилди\n07 июл 2022, Тошкент вақти: 03:18\nСухуми шаҳрида Грузиянинг айирмачи ҳудуди - Абхазия ички ишлар вазири ўринбосари Закан Жугелия отиб ўлдирилди.\nЖугелияга қарата у шаҳардаги қаҳвахоналардан бирида ўтирган пайтда номаълум шахслар томонидан бир неча марта ўқ узилган. Бу ҳақда Абхазия президенти Сергей Багапш журналистларга хабар берди.\nВазир ўринбосари касалхонада жон берди.\nРеспублика бўйлаб жиноятчилар қидирилмоқда.


07:07 / 09.08.2020 | F | 1626\nАссалому алайкум! Ман 1 ой олдин хижобга кирдим. Ўзим хохлаб хич ким мажбурламиди, негадир шошиб, ўйламай кириб кетдим. Лекин хеч қанақа дуо айтмадим, қабул қилдим хижобни демадим. Хижобда ўзими ёмон хис қивоман, энди олдингиде яшомаслигими энди дунё манга қизиқмасдек бошқа миллатлар ёмон қарагандек ўзими одамлардан ажралиб тургандек хис қивоман. Ора-орада юрагим ғаш бўлиб ўзими ёмон хис қивоман, иштахам йўқ, хаётга қизиқиш йўқ, хижобни кўрсам, кийсам ёмон бўвоман, ечсам нима бўлади? Шуни сўрамоқчидим, лекин номоз ўқиман.\n– Ва алайкум ассалом! Жаннат инсон хуш кўрмайдиган нарсалар билан ўраб қўйилган. Аллоҳ сизга жаннатини берай деса бош тортманг. Авратни беркитишга муваффақ қилгани муборак бўлсин. Хусусан қиёматга яқин шайтон инсонларни кўпроқ дўзахга тушириш учун ҳатто инсон шаклида ҳам келиб васваса қилади. Намозида, уйқусида, дастурхонида, ҳатто ётоғида ҳам инсонни васваса қилиб дўзах томонига етаклайди. Сиз айтган ёмон ҳолатларни уюштиради. Оддий мисол, у шунчалик расво васвасаларни қиладики намоз ўқиётган инсон саждада турганида орқа жинсий аъзосига пуфлаб таҳоратинг кетди деб ҳам васваса қилади. У сизни дўзахдан қутилиб қолишингизга сабр қилади деб ўйлайсизми? Бу Аллоҳнинг синови, сабр қилсангиз Аллоҳ рози бўлади, шайтон хор бўлади. Сабр қилмасангиз шайтон рози бўлиб Аллоҳ норози бўлади. Сиз ҳар шундай васваса келганида “Аллоҳим мени имтиҳон қилаяпти, мен сабр қиламан, шу билан иймоним янада зиёда бўлади. Шайтонга қул бўлишни хоҳламайман” дейишингиз керак. Ҳар васваса ортидан қалбингизга ғам тушади ва бу ғамни кўтарсангиз у иймонни нурига айланиб кетади. Бу васваса узоқ давом этмайди. Шу ҳолатингизда сиздан Роббингиз рози бўлаётганини тасаввур қилинг, шунда қолган нарсалар ҳеч ким ва ҳеч нарса бўлиб қолади. Валлоҳу аълам!\nВадамни ечишни иложи борми\nИкки тарафлама хисоб булмаса...\nНамозда тасбеҳ ўгириш\nКаъбанинг расми бор жойнамоз


ЎзА - Федерацияга янги раҳбар сайланди\nҲозиргина Миллий Олимпия қўмитаси анжуманлар залида Ўзбекистон йилқичилик ва от спорти федерациясининг навбатдан ташқари ҳисобот-сайлов конференцияси бўлиб ўтди.\nУнда сўз олган Ўзбекистон Миллий Олимпия қўмитаси президенти Умид Аҳмаджонов сўнгги йилларда мамлакатимизда от спортини ривожлантиришга жиддий эътибор қаратилиб, бу жараён ҳукуматимизнинг доимий назоратида эканлигини эътироф этди.\nШу билан бирга от спортида ҳали қилиниши лозим бўлган ишлар кўплиги, жумладан Токио-2020 ёзги Олимпия ўйинларида ўзбекистонлик чавандозлар иштирокини таъминлаш бирламчи вазифалардан эканлиги ҳам алоҳида таъкидланди. Бунинг учун чавандозларга барча шароитлар яратиб берилмоқда.\nШундан сўнг Конференция кун тартибидан ўрин олган асосий масалага ўтилди. Айни вақтда Ўзбекистон йилқичилик ва от спорти федерацияси раиси лавозими бўш турганди.\nМиллий Олимпия қўмитаси президенти Умид Аҳмаджонов ушбу масъул лавозимга от спортининг ашаддий ишқибози, конкур йўналишидаги мусобақаларда кўплаб совринларни қўлга киритган ҳаваскор спортчи ва тадбиркор Феруз Абдуллаев номзодини тавсия қилди. Конференция қатнашчилари ушбу номзодни бир овоздан маъқуллашди.\nЎз навбатида Ф.Абдуллаев билдирилган юксак ишонч учун миннатдорлик билдириб, келгусида мамлакатимизда от спорти ва йилқичилик соҳасини янада ривожлантириш йўлида астойдил хизмат қилишини айтиб ўтди.


Тошкентда йуловчи автобуси ёниб кетди\nТошкентда автобус ёниб кетди – қурбонлар йуқ\n14 Dekabr 21:20 Ҳодисалар\nАВТОБУС ЁНҒИН ТОШКЕНТ\nБугун, 14-декабр куни соат 15:21 атрофида Тошкент шаҳрининг Сергели туманида йуловчи автобуси ёниб кетди.\nФавқулодда вазиятлар вазирлиги хабарига кўра, 47-йуналишда хизмат кўрсатувчи “Mercedes-Benz” йуловчи автобуси ёниб кетган.\nВоқеа жойига ўт ўчириш бригадалари соат 15:25 да етиб келган, ёнғин соат 15:34 да ўчирилган. Ҳодиса оқибатида автобуснинг орқа қисми шикастланган. Қурбонлар ва жароҳатланганлар йуқ. Ёнғин сабаблари ва етказилган зарар миқдори ўрганилмоқда.\nСамарқанд вилоятидаги оммавий муштлашув: қишлоқ аҳолиси баҳам кўрмаган нарсалар